24 ta' Marzu: Santa Katerina tal-Isvezja

Verżjoni Vidjo:

Santa Katerina tal-Isvezja

"Kemm dawk li jitkellmu fuq il-proxxmu, kif ukoll dawk li joqogħdu jisimgħu jġorru lix-xitan fuq ilsienhom." –

Santa Katerina tal-Isvezja

SANTA KATERINA TAL-ISVEZJA

1331 – 1381

Tagħrif:

Twieldet fl-1331 u kienet ir-raba' bint ta' Ulfo, prinċep ta' Nierck fl-Isvezja, u martu Santa Briġida.

Kienet edukata fl-abbazija ta' Risberg (fl-Isvezja).

Ta' 13-il sena missierha żewwiġha lil Eggard Lydersson, ta' nisel ġermaniż, żagħżugħ ta' reliġjożità kbira li miegħu ftehmet li tgħix fil-kontinenza.

Żewġha kien bniedem marradi ħafna, u Katerina daret bih b'dedikazzjoni kbira.

Wara l-mewt ta' żewġha, Katerina marret Ruma ħdejn ommha fl-1349 u baqgħet takkumpanjaha sakemm mietet 25 sena wara, f'Ruma.

L-Omm u l-bint iddedikaw ħajjithom għall-opri tal-karità, f'pellegrinaġġi (żaru anke Ġerusalemm), u biex iġibu 'l quddiem l-ordni tas-Sorijiet tas-Santissimu Sagrament, imwaqqfin minn ommha Briġida u minħabba f'hekk jissejħu wkoll Briġittini.

Wara l-mewt ta' ommha, fl-1373, Katerina ħadet il-fdal tagħha lura f'pajjiżha, u rtirat fl-abbazija ta' Vadstena, li tiegħu aktar tard saret badessa.

Hawn hi kisbet fama ta' qdusija u ta' mirakli.

Bejn l-1375 u l-1380, Katerina marret mill-ġdid Ruma.

Fl-1379, kisbet l-approvazzjoni għall-Ordni tas-Sorijiet Briġittini u ħabirket ukoll biex ommha tiġi ddikjarata qaddisa.

L-Ordni tas-Sorijiet Briġittini hu affiljat mal-Ordni Agostinjan, u għandu bħala skop prinċipali x-xogħol letterarju, speċjalment bit-traduzzjoni ta' xogħlijiet reliġjużi.

Santa Katerina tal-Isvezja mietet fl-abbazija ta' Vadstena fl-24 ta' Marzu tal-1381, fl-età ta' 50 sena.

Il-kult lejha kien approvat mill-Papa Innoċenzju VIII, fl-1474.

Ħsieb

Jingħad li Santa Katerina tal-Isvezja qatt ma qalet kelma li tweġġa' jew ta' nuqqas ta' sabar; kienet titlob b'mod speċjali li l-komunità tagħha tkun meħlusa mill-ħsara tad-detrazzjoni (tqasqis fuq il-proxxmu),

"għaliex,"

kienet tgħid,

"kemm dawk li jitkellmu fuq il-proxxmu, kif ukoll dawk li joqogħdu jisimgħu jġorru lix-xitan fuq ilsienhom."

Kemm hi marda spiritwali kerha din li wieħed jgħid fuq in-nies, li jsib kull tentufa ta' żball u/jew jiġġudika

left, right and centre

u kemm niddilettaw biha aħna l-Maltin!!

Iva, erħilna nikkritikaw f'kull okkażżjoni – lill-Knisja, lil min ikun imexxi, lil individwi, u dejjem sejrin...

Tafu x'għandna nirrealizzaw?

Li b'dan l-għajdut kollha, kważi ma jirnexxilna nbiddlu lil ħadd!

Għandna ngħidu lilna nfusna: Hemm ħaġa waħda biss li żgur nista' nibdel: LILI NNIFSI!

U hekk għandna nippruvaw nagħmlu, imbagħad f'okkażjonijiet tajba u f'waqthom, nippruvaw niftħu għajnejn l-oħrajn b'mod dirett lilhom u mhux ngħidu fuq persuni minn wara daharhom, bla ma dawn jistgħu jitkellmu għalihom infushom.

Il-Papa Franġisku, fl-Angelus tal-Ħadd, 16 ta' Frar 2014 jgħid hekk:

"Ġesù kien raġel prattiku; dejjem kien jitkellem bl-eżempji biex in-nies jifhmuh.

Isemmi l-ħames kmandament: "

Smajtu xi ntqal lin-nies ta' dari, 'La toqtolx';...

Imma jien ngħidilkom li l-kundanna tistħoqq ukoll lil min jinkorla għal ħuh"

(Mattew 5:21-22).

B'dan Ġesù jfakkarna li anke l-kliem jista' joqtol!

Meta ngħidu li xi ħadd għandu lsien ta' serp, xi jfisser?

Ifisser li kliemu joqtol! għalhekk, mhux biss ħadd minna ma għandu jipprova jfittex ħajjet ħaddieħor, imma lanqas ma għandu ħadd iferragħ fuqu l-velenu tar-rabja u jolqtu bil-kalunnji.

Lanqas ma għandna nparlaw fuq xulxin.

Ejja ngħidu kelma fuq it-tpaċpiċ żejjed: it-tpaċpiċ żejjed ukoll jista' joqtol, għax jista' joqtol il-fama tan-nies!

Kemm hu ikrah it-tpaċpiċ żejjed!

Fil-bidu jista' jidher bħala xi ħaġa ta' gost, li tagħti pjaċir, bħal meta nkunu qed nerdgħu ħelwa.

Imma fl-aħħar, il-kliem żejjed jimlielna 'l qalbna bil-qrusa, u jivvelena lilna wkoll.

Ngħidilkom il-verità, nemmen bis-sħiħ li jekk kull wieħed minna jagħmel sforz biex jiskarta l-kliem żejjed, fl-aħħar jispiċċa jsir qaddis!

Hija triq sabiħa din tal-qdusija!

Nixtiequ nsiru qaddisin?

Iva jew le?

Irridu ngħixu ħajjitna marbutin mad-drawwa tat-tpaċpiċ żejjed?

Iva jew le?

Mela ftehmna: Daqshekk paroli żejjed!

Lil min jimxi warajh Ġesù jipproponilu l-milja tal-imħabba: imħabba li l-uniku limitu tagħha hu li m'għandhiex limitu, li tmur aktar 'il hemm milli kull wieħed jista' jaħseb.

Fid-dawl ta' dan it-tagħlim, hemm bżonn ta' aktar imħabba, u l-preċetti kollha jingħaqdu fl-akbar kmandament: ħobb lil Alla b'qalbek kollha u ħobb lill-proxxmu tiegħek bħalek innifsek".

Santa Tereża ta' Kalkutta kienet tgħid:

"Jekk int tiġġudika lin-nies, m'għandekx lok fejn tħobbhom"

Minflok tiġġudikom, Santa Katerina tal-Isvezja kienet titlob għan-nies, b'mod speċjali quddiem Ġesù Sagramentat u ħeġġet lil l-oħrajn biex jagħmlu l-istess.

Imma kemm nemmnu tassew li bit-talb in-nies jinbidlu, jew aħjar jirċievu dak id-Dawl Divin li fih jistgħu jagħrfu x'inhu tajjeb jew ħażin?

Din mhux kulħadd jifhimha imma biss min għandu fidi kbira: in-nies ta' l-akbar poter fid-dinja, mhumiex il-gvernijiet u l-mexxejja tal-pajjiżi, imma dawk li fil-kwiet u bl-umiltà kollha jgħixu ħajja ta' talb, talb ħerqan, talb li ma jaqtax, talb għalihom, talb għall-oħrajn, talb għall-Knisja, talb għad-dinja.

Mat-talb, jgħaqqdu wkoll xi penitenzi, sawm u atti ta' karità lejn il-proxxmu.

Dawn u dawn biss ibiddlu l-istorja tad-dinja u jħallu d-dinja aħjar milli sabuha, għax jibdlu l-qlub tan-nies billi jdawwluhom riżultat tat-talb.

Int temmnu dan?

Tgħixu?

Talba

O Santa Katerina tal-Isvezja, nitolbuk bil-ħerqa biex tinterċedi għas-saċerdoti kollha, għar-reliġjużi u l-lajċi fil-Knisja, sabiex huma, flimkien ma' bosta oħrajn li Alla għadu jsejjaħ għall-ħajja reliġjuża, saċerdotali u missjunarja, jagħtu lilhom infushom kompletament lil Alla f'ħajja ta' servizz lill-umanità billi jxerrdu l-fidi f'għaqda waħda flimkien mal-Papa, mingħajr ma jkunu influwenzati mill-ispirtu ta' sekulariżmu madwarna.

Bi Kristu Sidna.

Ammen.

English Version:

Alternative Reading:

Wikipedia:

The Life of Saint Catherine of Sweden on Gloria TV:

Saint Catherine of Sweden narrating about her mother Saint Bridget:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed6ac3e7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Marzu: Santa Marija Josefa Sancho de Guerra

Verżjoni Vidjo:

Santa Marija Josefa Sancho de Guerra

"Temmnux, l-aħwa, li l-assistenza, tikkonsisti biss f'li tingħata mediċina u ikel lill-morda.

Hemm tip ieħor ta' assistenza ... l-għajnuna tal-qalb li tempatixxi mal-persuna li ssofri." –

Santa Marija Josefa Sancho de Guerra

SANTA MARIJA JOSEFA SANCHO DE GUERRA

Reliġjuża

1842 – 1912

Tagħrif:

Marija Josefa Sancho de Guerra, twieldet fis-7 ta' Settembru, 1842, fil-belt ta' Vitorja, fi Spanja, fir-reġjun Bask.

Missierha kien Bernabe Sancho, u ommha Petra de Guerra, hija kienet l-ewwel wild tagħhom.

Ta' 7 snin tilfet lil missierha u baqgħet tgħix ma' ommha u ħutha, fejn ħadet formazzjoni reliġjuża tajba minn ommha li wasslitha biex tkun ippreparata tajjeb biex tagħmel l-ewwel tqarbina ta' 10 snin.

Ta' 15-il sena marret għal xi żmien tgħix ma' xi qraba f'Madrid, biex tkompli l-edukazzjoni tagħha.

Marija Josefa kienet devota ħafna tal-Ewkaristija u tal-Verġni Mqaddsa Marija.

Kellha sensibbilità kbira għall-foqra, morda u dawk weħidhom.

Ta' 18-il sena rritornat lura d-dar u bdiet ittarraf lil ommha bil-ħajra li kellha li tidħol reliġjuża.

Ħadet diversi pariri iżda ma setgħetx tasal għal deċiżjoni ma' liema ordni se tingħaqad.

Meta kienet kważi ddeċidiet, fl-1860, mardet bit-tifu, u din ħaditha bħala l-id t'Alla għaliex kienet se tieħu għażla żbaljata.

Wara ftit żmien hija rnexxielha tidħol fl-istitut tas-Servi ta' Marija.

Bdiet tħoss li kienet imsejħa li twettaq iżjed xogħol minn dak li kienet qed tagħmel.

Bil-pariri tal-konfessur tagħha San Soledad Torres Acosta, u l-Arċisqof Claret telqet mill-istitut tas-Servi ta' Marija.

Fir-Rebbiegħa tal-1871, meta kellha 29 sena, ġewwa Bilbao, waqqfet l-istitut tas-Servi ta' Ġesù.

Ingħaqdu magħhom tnejn oħra minn sħabha.

Dan l-istitut ġdid ġie mwaqqaf bl-intenzjoni li jgħin lill-morda fl-isptarijiet u fi djarhom, l-anzjani, it-tfal u dawk bla dar.

Mietet fl-20 ta' Marzu, 1912 wara marda qalila u snin twal ta' tbatija kbira.

Id-djar tagħha dakinhar kienu jġibu 43, u kellha iżjed minn 1000 soru.

Indifnet ġewwa ċ-ċimiterju ta' Bilbao, iżda fl-1926, billi l-fama tal-qdusija tagħha kibret ġiet trasferita għall-kappella tal-istitut.

Ġiet ibbeatifikata fis-27 ta' Settembru, 1992 mill-Qaddis Papa Ġwann Pawlu II u fl-1 ta' Ottubru, 2000 l-istess Papa kkanonizzaha.

Ħsieb

Marija Josefa kienet l-ewwel superjura, u żammet din il-kariga għal 41 sena.

Kienet tivvjaġġa minn komunità għal l-komunità, ħafna vjaġġi perikolużi u diffiċli, biex tkun tista' tmexxi tajjeb id-djar tagħha, sakemm marda twila żammitha f'Bilbao.

Minn dakinhar 'il quddiem kellha żżomm biss kuntatt permezz tal-korrispondenza.

Dan ma fixkilhiex li tkun aġġornata b'kull ħaġa li kienet qed tiġri fid-djar tagħha.

Li nikkuraw u nieħdu ħsieb il-morda hija waħda mill-aqwa opri tal-ħniena li din il-qaddisa qdiet sew tul ħajjitha kollha u ħarġet lil ħafna oħrajn biex jagħmlu l-istess.

Dan li ġej huma xi siltiet mill-omelija tal-Arċisqof Charles J. Scicluna, fil-Kappella tal-Isptar Mater Dei, Tal-Qroqq (8 ta' April, 2018), fil-festa tal-Ħniena Divina:

"Jeħtieġ naraw lill-Mulej f'xulxin, naraw 'l Mulej fil-pazjenti tagħna.

Ejjew immiddu jdejna biex ngħinu lill-pazjent.

Il-pazjenti li qegħdin hawnhekk għandhom pjagi fir-ruħ, fil-ġisem, fil-psike tagħhom.

Il-Mulej qed isejħilna biex innewlu jdejna, l-id tal-faraġ, l-id tal-mediċina u tax-xjenza, tal-kura, anke dik palljattiva, meta dak li jkun ikollu bżonn dak it-tip ta' intervent u mediċina.

U hawnhekk fejn immissu l-pjagi ta' Ġesù, hemm bżonn ukoll narawh fil-fidi u naraw ukoll l-irxoxt tiegħu.

F'dan il-post nirrealizzaw li l-ħajja ma jistax ikun tintemm b'dak li qed naraw hawnhekk.

Ġo fina hemm istint qawwi li jipperswadina li ma jistax ikun li l-ħajja tispiċċa hawnhekk; li dan it-taħbit kollu u l-inkwiet għal dawn l-erbat ijiem.

U dak li qal u wiegħed Ġesù jibda jagħmel ħafna u ħafna sens.

Min hu dak li jegħleb lid-dinja jekk mhux min jemmen li Ġesù hu l-Iben ta' Alla?

L-ikbar rebħa tal-bniedem hija din: li jemmen u jafda f'Ġesù.

Illum nitolbu u ninvokaw il-ħniena tiegħu fuq kull persuna li għandha bżonn il-kura f'dan il-post, imma nitolbu ħafna wkoll għall-istaff, għall-istaff mediku, l-istaff anċillari ta' dan l-isptar biex hawnhekk ikun dejjem ambjent ta' fejqan, fejn il-ħarsa ta' mħabba li nagħtu lil xulxin, anke jekk ma tfejjaqx il-ġisem, tagħti balzmu u faraġ lir-ruħ.

U din tkun tassew opra tal-ħniena.

Ma nistgħux aħna ma nfakkrux l-opri tal-ħniena fil-jum tal-ħniena u li żżur lill-morda, li tikkurahom u tieħu ħsiebhom hija waħda mill-aqwa opri tal-ħniena.

U għalhekk il-barka ta' Alla tkun fuq dan il-post qaddis, imqaddes bit-tbatija, imma wkoll fuq kull min qed jagħti ħajtu b'mod professjonali biex dan il-post ikun tassew post ta' fejqan."

U int, iżżurhom lill-morda?

Tipprova tfarraġhom?

Titlob għall-morda, għat-tobba, għall-infermiera u għal kull min għandu xogħol vokazzjonali f'dan is-settur?

Meta tkun marid/a int, kif tkun l-attitudni tiegħek lejn il-mard u min ikun qed jgħinek biex tfieq?

Toffri t-tbatijiet tiegħek, (il-pjagi tiegħek) tar-ruħ, tal-ġisem, u tal-psike tiegħek bi tpattija għal dnubietek u għal ġid ta' ħafna erwieħ kif Ġesù offra tiegħu lill-Missier bi tpattija għal dnubietna u għas-salvazzjoni ta' kull ruħ?

Ejjew inżommu f'moħħna wkoll li ladarba Kristu patta għad-dnubiet tagħna, il-veru marid hu:

dak li għadu mhux salvat bid-Demm ta' Kristu,

dak li għadu jżomm qalbu magħluqa u ma jridx jirċievi l-Ħniena Divina li teħilsu mill-iskjavitu tad-dnub,

dak li qed iżomm ruħu 'l bogħod mis-Sagrament tal-Qrar u jkompli jħalli lix-Xitan jagħfsu l-isfel fil-ħama tal-ħażen.

Dan hu l-mard serju u li jġib il-MEWT fina.

Ejjew għalhekk nitolbu ħafna għall-konverżjoni tal-midinbin, ibda minn tagħna.

Talba

O Alla ta' kull faraġ, Int għamilt lil Santa Marija Josefa Sancho de Guerra, 'anġlu tat-tama' għall-morda ta' żmienha u bil-gwida li tat lis-sorijiet tagħha, hi baqgħet preżenti fil-persuna tagħhom biex tikkura bi mħabba qaddisa lill-għeżież morda, għallimna nkunu aħna wkoll 'anġli ta' faraġ' ma' kull min hu marid jew jeħtieġ xi forma ta' attenzjoni u mħabba.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed6ae089', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Marzu: Beata Benedetta Frassinello

Verżjoni Vidjo:

Beata Benedetta Frassinello

"Ejja, itlaq, ħalli kollox." –

Appell urġenti indirizzat direttament lill-Beata Benedetta Frassinello minn naħa tas-Sema, permezz ta' siltiet bil-Kelma ta' Alla.

BEATA BENEDETTA FRASSINELLO

Reliġjuża

1791 – 1858

Tagħrif:

Benedetta Cambiagio Frassinello twieldet fit-2 ta' Ottubru, 1791 f'Langasco, fil-Ligurja (l-Italja), ir-raba' minn ħames ulied ta' Ġużeppi Cambiagio u Francesca Ghiglione.

Kienet familja ta' bdiewa u ta' ħajja sempliċi u ta' fidi ġenwina.

Benedetta kienet ta' moħħ vivaċi u tħobb taqra ħalli żżid ma' dak il-ftit li kienet tgħallmet l-iskola.

Wara li Napuljun, fl-1805, għaqqad il-Ligurja ma' Franza, il-familja marret f'Pavia fejn fetħet ħanut tal-ħaxix fi triq ewlenija.

Benedetta nvolviet ruħha sew f'dan il-ħanut li kien maħsub biex jipprovdi l-għajxien tal-familja u tant intilfet f'attività bla waqfien, b'mod li ftit ftit bdiet tħossha sejra lura fil-ħajja spiritwali u ħasset li ma setgħetx tibqa' sejra hekk.

Hija bdiet tħossha miġbuda lejn Alla permezz tas-siltiet tal-Vanġelu, li hija kienet tgħallmet bl-amment, li bdew jieħdu forma ta' appell urġenti indirizzat direttament lilha: "Ejja, itlaq, ħalli kollox."

Hija bdiet taffaxina ruħha bil-ħajjiet tal-qaddisin li bdiet taqra dwarhom, li komplew ikabbru fiha x-xewqa tagħha li twieġeb malajr għas-sejħa.

Persważa li kienet imsejħa.

Ta' 20 sena kellha esperjenza mistika, li ħallietha ddedikata għall-ħajja ta' talb u devozzjoni u għatxana li tagħti ruħha għal ħajja reliġjuża.

Imma minħabba x-xewqa tal-familja tagħha żżewġet lil Ġovanni Battista Frassinello.

Għexu l-ħajja miżżewġa għal sentejn u mbagħad ftehmu li t-tnejn jidħlu reliġjużi.

Ġovanni daħal patri u Beneditta ngħaqdet mal-Ursulini.

Wara perjodu ta' saħħa fraġli, irritornat Pavia fl-1826.

Bdiet taħdem mat-tfajliet tal-post, u bil-għajnuna ta' żewġha Ġovanni, fetħet skejjel li bdew jikbru u jiffjorixxu.

Għad li kienu qed jgħixu fil-kastità, ir-relazzjoni mhux komuni tagħhom bdiet tiġbed l-attenzjoni.

Biex ma titfgħax dell ikrah, fl-1838, telqet ix-xogħol f'idejn l-isqof tal-post u marret tgħix fil-kunvent ta' Ronco Scrivia, fl-Italja stess.

Ma kinitx kuntenta bil-ħajja maqtugħa minn appostolat mal-poplu u għalhekk flimkien ma' 5 kompanji oħra ddeċidiet li tibda mill-ġdid.

Waqqfet il-Kongregazzjoni tas-Sorijiet Benedittini tal-Providenza, b'dedikazzjoni għat-tagħlim.

Fetħet skola oħra u qattgħet il-bqija ta' ħajjitha f'dan is-servizz, f'devozzjoni u talb.

Fil-21 ta' Marzu, 1858, mietet mewta naturali f'Ronco Scrivia.

Ġiet ibbeatifikatha fl-10 ta' Mejju, 1987 mill-Qaddis Papa Ġwanni Pawlu II.

Fid-19 ta' Mejju, 2002, l-istess Papa kkanonizzaha.

Ħsieb

Kemm hu importanti t-tagħlim!

Kemm qaddisin, inkluż din tal-lum, irsistew biex jiftħu skejjel għall-edukazzjoni tat-tfal u ż-żgħażagħ!

Kemm hu importanti li naraw x'tip ta' tagħlim qed ngħaddu lill-ġenerazzjonijiet ta' għada u b'liema mod qed nitrażmettu l-eżempji konkreti tal-ħajja li nixtiequ li wliedna jgħixu meta jaslu fl-eta' tal-maturità?

Dan hu diskors minn omelija tal‐Ħamis 21 ta' April, 2016, tal‐Arċisqof Charles J. Scicluna dwar l-Edukazzjoni u l-Iskejjel f'għeluq ix-xahar mill-mewt tal-Arċisqof Emeritu Ġużeppi Mercieca:

"Id-dmir tal-edukazzjoni, ir-rwol tal-familja imma wkoll ir-rwol tal-għalliema hu li jagħtu formazzjoni ħolistika, formazzjoni li tkun mhux biss kontenut imma il-bini tal-karattru.

"Huma jagħrfu"

kien jgħid l-Arċisqof Mercieca fuq l-għalliema Maltin,

"li s-servizz li jagħtu l-għalliema fl-iskejjel huwa appostolat awtentiku li jaqbel u huwa meħtieġ ħafna fi żmienna.

Agħrfu wkoll l-għalliema tagħna li dan huwa servizz li jrid jingħata lis-soċjetà tant li l-funzjoni tal-iskola fis-soċjetà ħadd u xejn ma jista' joħdilha postha jew jagħmilha hu.

Kif jgħallem il-Konċilju Vatikan II: 'L-għalliema huma strument prezzjuż biex filwaqt li jikkontribwixxu għall-iżvilupp tal-fakultajiet intellettwali u l-kapaċità ta' ġudizzju, jgħinu ħafna biex fid-dar u ż-żgħażagħ iġibu 'l quddiem is-sens tal-valuri.'"

Dawn huwa kliem prezzjużi u attwali ħafna.

L-istudenti li qegħdin joħorġu mill-iskejjel primarji, sekondarji, post-sekondajri, mill-Università, qed ikollhom dan l-iżvilupp tal-fakultà intellettwali u l-kapaċità ta' ġudizzju li inti tagħżel bejn it-tajjeb u l-ħażin, li inti tagħraf l-ingann, li inti tagħraf in-nofs veritajiet?

Għandhom sens tal-valuri?

Jiena nixtieq nirringrazzja l-ġenerazzjonijiet sħaħ ta' għalliema, ta' professuri, ta' edukaturi, talli huma u jgħallmu l-kontenut qed jgħaddu wkoll il-valur.

L-

ewwel pedament huwa l-edukazzjoni li jridu jagħtu l-ġenituri flimkien, l-ommijiet u l-missirijiet b'mod speċjali meta huma żgħar, imbagħad jidħol ukoll fl-iskola.

Ikompli Mons. Mercieca:

"L-iskejjel imbagħad iridu joffru kontinwità mal-ħidma tal-ġenituri fil-formazzjoni tal-ulied.

Din il-kontinwazzjoni trid tkun mibnija fuq saqajn sodi, irridu nżommu quddiem għajnejna li l-edukazzjoni trid taħseb għall-formazzjoni tal-bniedem sħiħ.

Dan ifisser li t-tagħlim tar-reliġjon għandu jingħata attenzjoni u importanza sħiħa."

Mons. Mercieca kien jgħid ukoll li,

"It-tagħlim li t-tfal jirċievu fil-klassijiet tal-katekiżmu fil-parroċċi u oqsma oħra tal-Knisja, għandu jkun għalina bħala tisħiħ mhux sostitut tal-formazzjoni li l-ulied jirċievu mingħand il-ġenituri tagħhom fi ħdan il-familja u fl-iskejjel."

U int, kemm qed trawwem lil dawk l-aktar qrib tiegħek, uliedek jew membri tal-familja tiegħek, fit-tagħlim veru li jibni l-bniedem b'mod sħiħ?

Kemm qed tgħin fil-Katekiżmu, fid-Duttrina, fl-Laqgħat ta' Formazzjoni, forsi anki billi tattendi għalihom jew tħeġġeġ lil min jattendi?

Kemm qed twassal bil-kliem u bl-għemil it-Tagħlim tal-Verità li għaddielna Kristu u l-Appostli warajH permezz tal-Knisja lil kull min għadu fid-dlam tal-injoranza jew fid-dlam għax 'il bogħod minn Alla?

Talba

Mulej, Int urejt lill-Beata Benedetta Frassinello l-importanza tat-tagħlim lit-tfal u liż-żgħażagħ biex dawn jitilgħu ċittadini tajbin kemm ta' din id-dinja, kif ukoll tas-Sema, agħti lill-ġenituri, dawk li għandhom f'idejhom l-formazzjoni tat-tfal, l-għalliema u l-katekisti kollha, dak il-għerf meħtieġ biex iwasslu t-Tagħlim vera u l-valuri Nsara li ma jinbidlux maż-żmien, f'dinja li kontinwament tinbidel.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed6b07fc', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' Marzu: It-Tħabbira tal-Mulej

Verżjoni Vidjo:

It-Tħabbira tal-Mulej

Verġni Marija, ilqa' l-messaġġ li l-Mulej bagħatlek mal-Anġlu tiegħu: inti se tnissel, u ġġib fid-dinja iben li jkun Alla u bniedem.

U tkun l-imbierka fost in-nisa kollha.

Tiled iben, u xbubitek tibqa' sħiħa; tnissel fil-ġuf, u ssir omm bla ma tittiefes." –

Antifona mil-Liturġija tas-Sigħat tas-Solennità tat-Tħabbira tal-Mulej (Salm 33(34):4; 85(86):13; Luqa 1:48)

IT-TĦABBIRA TAL-MULEJ

Tagħrif:

Disa' xhur mil-lum ikun il-Milied.

F'dan il-jum, il-Knisja tfakkarna meta l-Mulej Alla permezz tal-Arkanġlu Gabrijel stieden lill-Madonna biex issir Omm il-Messija, u hi aċċettat.

F'dak il-mument, bil-qawwa tal-Ispirtu s-Santu, tnissel fiha Ġesù.

Għalhekk nistgħu ngħidu li llum qed niċċelebraw żewġ festi; it-tħabbira tal-maternità tal-Madonna, u l-inkarnazzjoni tal-Iben ta' Alla.

Din il-ġrajja nsibuha rrakkontata tajjeb ferm fil-Vanġelu:

"Fis-sitt xahar Alla bagħat l-anġlu Gabrijel f'belt tal-Galilija, jisimha Nażaret, għand xebba mgħarrsa ma' raġel, jismu Ġużeppi mid-dar ta' David; u x-xebba kien jisimha Marija.

L-anġlu daħal għandha u qalilha: "Ifraħ, mimlija bil-grazzja, il-Mulej miegħek."

Hi tħawdet ħafna għal dan il-kliem, u bdiet taħseb bejnha u bejn ruħha x'setgħet qatt tfisser din it-tislima.

Iżda l-anġlu qalilha: "Tibżax, Marija, għax inti sibt grazzja quddiem Alla.

Ara, inti se tnissel fil-ġuf u jkollok iben u ssemmih Ġesù.

Hu jkun kbir, u jkun jissejjaħ Bin il-Għoli.

Il-Mulej Alla jagħtih it-tron ta' David missieru u jsaltan għal dejjem fuq dar Ġakobb, u ma jkunx hemm tmiem għas-saltna tiegħu."

Iżda Marija qalet lill-anġlu: "Kif ikun dan, ladarba jiena verġni?"

Wieġeb l-anġlu u qalilha: "L-Ispirtu s-Santu jiġi fuqek, u l-qawwa tal-Għoli tixħet id-dawl tagħha fuqek.

U għalhekk dak li jitwieled minnek ikun qaddis, u jissejjaħ Bin Alla.

Ara, il-qariba tiegħek Eliżabetta, fi xjuħitha, hi wkoll nisslet iben fil-ġuf, u ġa għandha sitt xhur dik li għaliha jgħidu li ma jistax ikollha tfal, għax għal Alla ma hemm xejn li ma jistax isir."

Imbagħad qalet Marija: "Ara, jiena l-qaddejja tal-Mulej: ħa jsir minni skont kelmtek!"

U l-anġlu telaq minn quddiemha".

(Luqa 1:26-38).

Ir-rakkont kif jagħtihulna l-Evanġelista kien suġġett ta' ħafna studju mit-teoloġi mhux biss għar-rigward ta' Kristu, imma wkoll għar-rigward ta' Marija li Alla għażilha biex tkun omm ibnu magħmul bniedem.

Il-festa tat-tħabbira tal-Mulej bdiet issir f'Kostantinopli għall-ħabta tas-sena 430, u sas-seklu VIII saret universali wkoll fil-Punent.

Fir-riforma tal-Liturġija li seħħet wara l-Konċilju Vatikan II, il-festa, li qabel kienet festa Marjana u konna nsejħulha, it-Tħabbira tal-Anġlu lil Marija, jew ukoll bħala l-Lunzjata, ġiet imsejħa t-Tħabbira tal-Mulej u għalhekk hija festa ta' Kristu.

F'Malta, il-parroċċi ta' Ħal Tarxien u dik ta' Ħal Balzan huma ddedikati lil-Lunzjata, kif ukoll il-knisja tad-Dumnikani fil-Birgu.

Tajjeb infakkru li l-Madonna għażlet din il-festa għażiża biex f'Lourdes tgħarraf lil Santa Bernardina Soubirous min kienet.

Difatti kien bħal-lum 25 ta' Marzu 1858, meta l-Madonna, għall-mistoqsija ta' Bernardina min kienet u li kienet għamlitilha diversi drabi qabel, għalqet idejha palma ma' palma u qaltilha:

"Jiena l-Kunċizzjoni Immakulata".

Id-domma dwar it-tnissil bla tebgħa ta' Marija kienet ġiet promulgata solennement mill-Papa B. Piju IX, ftit aktar minn tliet snin qabel.

Nota: Meta l-25 ta' Marzu taħbat f'xi Ħadd tar-Randan, allura ssir l-għada t-Tnejn, u jekk taħbat fil-Ġimgħa Mqaddsa, allura ssir it-Tnejn fuq l-Ottava tal-Għid.

Ħsieb

Fl-omelija tiegħu tal-25 ta' Marzu, 2017 il-Papa Franġisku jgħid dan li ġej:

"Alla nnifsu hu Dak li jieħu l-inizjattiva u jagħżel li jidħol, kif għamel ma' Marija, fid-djar tagħna, fit-taqbidiet tagħna ta' kuljum, mimlija ansjetajiet u xewqat.

U hu proprju fil-bliet tagħna, fl-iskejjel u l-universitajiet tagħna, fil-pjazez u fl-isptarijiet tagħna li sseħħ l-isbaħ tħabbira li nistgħu nisimgħu:

"Ifraħ, il-Mulej miegħek!".

Ferħ li jnissel il-ħajja, li jnissel it-tama, li jitlaħħam fil-mod kif inħarsu lejn il-futur, fl-imġiba li biha nħarsu lejn l-oħrajn.

Ferħ li jsir solidarjetà, ospitalità, ħniena lejn kulħadd.

Bħal Marija, aħna wkoll nistgħu nitħawdu.

"Kif iseħħ dan"

fi żminijiet hekk mimlija bl-ispekulazzjoni?

Nispekulaw fuq il-ħajja, fuq ix-xogħol, fuq il-familja.

Nispekulaw fuq il-foqra u fuq l-immigranti; nispekulaw fuq iż-żgħażagħ u fuq il-futur tagħhom.

Kollox donnu jirriduċi ruħu għal ċifri, waqt li, mill-bqija, il-ħajja ta' kuljum ta' tant familji tispiċċa tiċċappas mill-prekarjetà u n-nuqqas ta' sigurtà.

Waqt li t-tbatija tħabbat fuq ħafna bibien, waqt li f'tant żgħażagħ jiżdied in-nuqqas ta' sodisfazzjon minħabba n-nuqqas ta' opportunitajiet veri, l-ispekulazzjoni toktor kullimkien.

Ċertament, ir-ritmu frenetiku li spiċċajna fih donnu qed jisirqilna t-tama u l-ferħ.

Il-pressjonijiet u n-nuqqas ta' saħħa quddiem tant sitwazzjonijiet donnhom iridu jnixxfulna ruħna u jġibuna insensibbli quddiem l-għadd ta' sfidi.

U paradossalment meta kollox irid jgħaġġel jibni – fit-teorija – soċjetà aħjar, fl-aħħar ma nibqgħu nsibu ħin għal xejn u għal ħadd.

Nitilfu l-ħin għall-familja, il-ħin għall-komunità, nitilfu l-ħin għall-ħbiberija, għas-solidarjetà u għall-memorja.

Nagħmlu sew jekk nistaqsu lilna nfusna:

Kif nistgħu ngħixu l-ferħ tal-Vanġelu llum fl-ibliet tagħna?

Hi possibbli t-tama Nisranija f'din is-sitwazzjoni, hawn u issa?

Dawn iż-żewġ mistoqsijiet imissu l-identità tagħna, il-ħajja tal-familji tagħna, tal-irħula u l-ibliet tagħna.

Imissu l-ħajja ta' wliedna, taż-żgħażagħ tagħna u jitolbu minna mod ġdid ta' kif inqiegħdu ruħna fl-istorja.

Jekk il-ferħ u t-tama Nisranija għadhom possibbli, quddiem tant sitwazzjonijiet ta' tbatija ma nistgħux, u ma rridux nibqgħu biss bħal spettaturi li jħarsu lejn is-sema jistennew "ix-xita tieqaf".

Dak kollu li jseħħ madwarna jitlob minna li nħarsu lejn il-preżent bil-kuraġġ, bil-kuraġġ ta' min jaf li l-ferħ tas-salvazzjoni bħalma kien jissawwar fid-dar ta' żagħżugħa minn Nazaret.

Quddiem Marija li titħawwad, quddiem it-taħwid li nħossu wkoll f'qalbna, tlieta huma l-imfietaħ li l-Anġlu qed joffrilna biex jgħinna naċċettaw il-missjoni li tiġi fdata lilna.

Nevokaw il-Memorja

L-ewwel ħaġa li l-Anġlu jevoka hi l-memorja, u hekk jiftaħ il-preżent ta' Marija għall-istorja kollha tas-Salvazzjoni.

Jevoka l-wegħda magħmula lil David bħala frott tal-patt ma' Ġakobb.

Marija hi bint il-Patt.

Anki aħna llum imsejħin nagħmlu memorja, inħarsu lejn l-imgħoddi tagħna biex ma ninsewx mnejn ġejjin.

Biex ma ninsewx lil missirijietna, in-nanniet tagħna u dak kollu li għaddew minnu biex wasalna fejn aħna llum.

Din l-art u n-nies tagħha daqu x'inhi t-tbatija taż-żewġ gwerer dinjija; u daqshekk ieħor raw il-fama meritata tagħhom ta' xogħol u ċiviltà mniġġsa minn ambizzjonijiet diżordinati.

Il-memorja tgħinna ma nibqgħux ilsiera ta' diskorsi li jiżirgħu t-tifrik u l-firdiet bħala l-uniku mod kif jissewwa l-ġlied.

L-evokazzjoni tal-memorja hi l-aħjar antidotu li għandna f'idejna quddiem is-soluzzjonijiet maġiċi tal-firda u tal-aljenazzjoni.

L-appartenenza għall-Poplu ta' Alla

Grazzi għall-memorja Marija tista' tagħmel tagħha l-appartenenza għall-Poplu ta' Alla.

Tfakkarna tajjeb li aħna membri tal-Poplu ta' Alla!

Milaniżi, iva, Ambrosjani, daż-żgur, imma parti mill-Poplu kbir ta' Alla.

Poplu msawwar minn elf wiċċ, storja u provenjenza, poplu multikulturali u multietniku.

Dan hu għana kbir li għandna.

Hu poplu msejjaħ jilqa' d-differenzi, jintegrahom b'rispett u kreattività, u jiċċelebra l-ġdid li jiġi mill-oħrajn; hu poplu li ma jibżax iħaddan il-konfini, il-fruntieri; hu poplu li ma jibżax jilqa' lil min għandu bżonn, għax jaf li hemm hu preżenti l-Mulej tiegħu.

Il-possibbiltà tal-impossibbli

"Għal Alla m'hemm xejn li ma jistax isir"

(Lq 1:37): hekk tintemm it-tweġiba tal-Anġlu lil Marija.

Meta nemmnu li kollox jiddipendi esklussivament minna nibqgħu lsiera tal-ħiliet tagħna, tas-saħħa tagħna, tal-ixfqa limitati tagħna.

Imma meta nħallu lil min jgħinna, lil min jagħtina parir, meta ninfetħu għall-grazzja, donnu l-impossibbli jibda jsir realtà.

Dan jafuh sew dawn l-artijiet li, matul l-istorja tagħhom, nisslu tant kariżmi, tant missjunarji, tant għana għall-ħajja tal-Knisja!

Tant uċuħ li għelbu l-pessimiżmu sterili u li jifred biex infetħu għall-inizjattiva ta' Alla u saru sinjal ta' kemm tista' tkun għammiela art li ma tingħalaqx fl-ideat tagħha, fil-limiti tagħha u fil-ħiliet tagħha, imma tinfetaħ għall-oħrajn.

Bħalma għamel qabel, Alla jibqa' jfittex alleati, jibqa' jfittex irġiel u nisa li għandhom il-ħila jemmnu, il-ħila li jagħmlu memorja, li jħossuhom parti mill-poplu tiegħu biex jikkoperaw mal-kreattività tal-Ispirtu.

Alla jissokta jimxi fl-ibliet u t-toroq tagħna, imur f'kull post ifittex qlub li lesti jagħrfu l-istedina tiegħu u jlaħħmuh fl-hawn u l-issa.

Nistgħu niġbru x'qal San Ambroġ fil-kummentarju tiegħu għal din is-silta u ngħidu: Alla għadu jfittex qlub bħal dik ta' Marija, li lesti jemmnu mqar f'kundizzjonijiet għalkollox straordinarji (ara Espożizzjoni tal-Vanġelu skont Luqa II, 17: PL 15, 1559).

Ħa jkabbar fina l-Mulej din il-fidi u din it-tama".

Talba

L-Anġlu t'Alla ħabbar lil Marija,

u hija saret Omm mill-Ispirtu s-Santu.

Sliema ...

Hawn hi l-Qaddejja tal-Mulej,

ikun minni skont kelmtek.

Sliema ...

U l-Iben t'Alla sar bniedem,

u għammar fostna.

Sliema ...

Itlob għalina qaddisa omm Alla

biex ikun jistħoqqilna dak li wegħedna Kristu.

Xerred Mulej, fi qlubna l-grazzja tiegħeK,

biex aħna li bit-tħabbira tal-Anġlu,

għarafna li Kristu Ibnek sar bniedem,

bil-passjoni u s-salib tiegħu, naslu għas-sebħ tal-qawmien,

bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed6ade89', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Marzu: San Benvenuto Scotivoli

Verżjoni Vidjo:

San Benvenuto Scotivoli

"Ftakru f'dawk li jmexxukom, dawk li wasslulkom il-kelma ta' Alla; aħsbu fuq it-tmiem ta' ħajjithom, imxu fuq l-eżempju tal-fidi tagħhom.

Ġesù Kristu hu dak li kien, fl-imgħoddi, issa u għal dejjem.

Tħallux li tinġibdu 'l barra mit-triq b'tagħlim xorta oħra u barrani." –

Lhud 13:7-9a

SAN BENVENUTO SCOTIVOLI

Reliġjuż Franġiskan

Tagħrif:

Twieled Ancona fis-seklu 13.

Ingħaqad mal-Ordni Franġiskan li allura kien fl-ewwel snin tat-twaqqif tiegħu.

Studja l-liġi kanonika f'Bolonja taħt Silvestru Gussolino, kanonku ta' Osmo.

Fl-1 ta' Awwissu, 1263, ġie nominat kappillan pontifiċju u amministratur tad-djoċesi ta' Osimo, u s-sena ta' wara kien konsagrat isqof.

Magħruf għar-rettitudni tiegħu, fl-1267 il-Papa Klement IV, inkarigah biex ikun il-gvernatur ta' Marca di Ancona, u f'din il-kariga wera l-kapaċità tiegħu bħala amministratur.

F'dan iż-żmien hu ordna saċerdot lill-patri Agostinjan Nikola ta' Tolentino, li sar tant magħruf għall-mirakli li wettaq.

Bniedem ta' fidi kbira u umiltà, kif ukoll ta' kultura kbira teoloġika, Benvenuto ħadem ħafna mal-qaddis ta' żmienu San Bonaventura fi żmien meta bdew jidhru l-ewwel sinjali ta' qasma fil-familja kbira Franġiskana, li nqasmu fi tnejn: l-Osservanti (jew spiritwali) u l-Konventwali.

San Benvenuto Scotivoli kien Riformatur kbir li nqdew bih diversi Papiet, imma fuq kollox kien ir-ragħaj it-tajjeb li ġibed lejh l-imħabba kbira tal-merħla tiegħu.

San Benvenuto miet fit-22 ta' Marzu, 1282, u kien midfun fil-knisja kattedrali ta' Osimo fejn il-kleru u l-poplu malajr waqqfulu monument.

Seħħew ħafna grazzji u mirakli fuq l-qabar tiegħu u l-kult lejh insibuh diġà fl-1308.

Benvenuto qatt ma ġie kkanonizzat formalment, imma ġie magħżul Patrun tal-belt ta' Osimo

Ħsieb

San Benvenuto Scotivoli kien Evanġelizzatur kbir ta' żmienu li wassal it-tagħlim veru b'għaqal ta' Ragħaj qaddis.

Imma x'inhi l-Evanġelizzazzjoni?

Li niltaqgħu aħna ma' Kristu u li nlaqqgħu lill-oħrajn ma' Kristu.

Kważi erbgħin sena ilu fl-Enċiklika

Evanġelii Nuntiandi

(No. 22) il-Qaddis Papa Pawlu VI kiteb hekk:

'Ma tista' ssir l-ebda evanġelizzazzjoni jekk l-isem, it-tagħlim, il-ħajja, il-wegħdiet, is-saltna u l-misteru ta' Ġesù ta' Nazaret, l-iben t'Alla, ma jkunux imxandrin.'

Il-Papa emeritu Benedittu XVI darba qal:

'Huwa biss meta niltaqgħu ma' Alla l-ħaj fi Kristu li nsiru nafu l-ħajja x'inhi!'

Il-Papa San Girgor il-Kbir fil-Prologu tat-Tielet Ktieb tar-Regola Pastorali miktuba għall-isqfijiet tal-knisja fix-xogħol tagħhom ta' rgħajja tal-erwieħ jagħtina formola importanti ta' kif għandha ssir l-Evenġelizzazzjoni.

Jikteb hekk:

'Għalhekk kull għalliem, sa biex jibni lil kulħadd bil-virtù waħda tal-karità, għandu jmiss il-qlub ta' dawk li jisimgħuh b'tagħlim wieħed, duttrina waħda, imma mhux bl-istess eżortazzjoni'.

Kemm rgħajja qaddisa bagħtilna l-Mulej!

Kemm jibqa' jħenn għalina biex forsi ma nintilfux!

Kemm jibagħtilna nies f'ħajjitna li jkunu bħal anġli viżibli li bil-kliem u bl-għemil tagħhom jiddireġuna biex ngħixu kif irid Alla minna, minkejja t-taqlib u d-dlamijiet li dejjem se jiċċirkondawna fid-dinja.

Le, mhux kulħadd jitħassar u jinġarr mal-kurrent tal-mod kif tgħix il-maġġoranza.

Le, mhux kulħadd jaqbad it-triq il-wiesa' li tagħti għat-telfien.

Xi ftit nies qalbiena, bit-talb li jagħtihom dak id-dawl tal-Ispirtu s-Santu u dak il-għerf li jiġi għand min irid jgħix l-għaqal tal-ġusti, jagħrfu jaqbdu t-triq id-dejqa li twassal għas-salvazzjoni.

Mhux biss!

Dawn jiddedikaw ħajjithom, l-enerġija tagħhom u kull ma jkollhom għad-dispożizzjoni tagħhom biex jippruvaw juru t-triq id-dejqa, li hi dik l-inqas popolari, lil ħuthom il-bnedmin.

Dawn jagħmluha b'att ta' karità kbira u ġieli b'ħafna tbatija u oppożizjoni, anki minn dawk li sippost tistenna li se jappoġġjawk!

Kristu hu r-ragħaj it-tajjeb li ta ħajtu għan-nagħaġ tiegħu u għoġbu jqiegħed fil-Knisja tiegħu rgħajja qaddisin bħala eżempju tat-tjieba u l-imħabba tiegħu; ejjew nitolbuh jibqa' juri l-ħniena tiegħu magħna b'rgħajja bħalhom.

Huwa l-Mulej nnifsu li għadu jaqdi l-uffiċċju ta' ragħaj spiritwali permezz ta' dawk li jqiegħed f'Ismu fuq il-merħla tiegħu; ejjew nitolbuh biex iżommna dejjem fit-triq it-tajba taħt il-ħarsien tal-mexxejja tagħna.

Bil-qaddisin tiegħu, li f'idejhom jafda l-popli, Hu jurina lilu nnifsu bħala t-tabib tar-ruħ u tal-ġisem; ejjew nitolbuh biex ikompli fina bla heda l-ministeru tal-ħajja u l-qdusija.

Huwa Hu li jipprovdi bnedmin qaddisa biex jirgħu l-merħla Tiegħu bl-għaqal u bl-imħabba; ejjew nitolbuh biex ixerred id-doni tiegħu fuq ir-rgħajja spiritwali tagħna f'dawn il-gżejjer biex jagħrfu jqaddsuna.

Talba

O Alla, Dawl u Ragħaj ta' dawk li jemmnu, Inti tibni l-Knisja tiegħek bid-don tal-Ispirtu u l-ministeru tar-rgħajja qaddisa, agħtina nitolbuk, li aħna u niċċelebraw bil-ferħ it-tifkira tal-isqof San Benvenuto Scotivoli, li nkunu xhieda tal-fidi li kien jgħallem bil-ħajja u bid-diskors u biex nimxu fit-triq li hu ħallielna bl-eżempju ta' ħajtu.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed6ad267', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


23 ta' Marzu: San Turibju ta' Mongrovejo

Verżjoni Vidjo:

San Turibju ta' Mongrovejo

"Iż-żmien mhux tagħna.

Għandna nagħtu kont tiegħu bir-reqqa." –

San Turibju ta' Mongrovejo

SAN TURIBJU TA' MONGROVEJO

Isqof

1538 – 1606

Tagħrif:

San Turibju twieled f'Majorga, Spanja, fl-1538, minn familja nobbli, u kellu edukazzjoni soda.

Studja fl-Università ta' Salamanka, u baqa' sakemm laħaq professur tal-liġi.

Fl-1575, ir-Re Filippu II, ħatru Prim Imħallef fil-qorti ta' l-Inkwiżizzjoni ta' Granada u Gran Inkwiżitur ta' Spanja.

Fl-1580, meta l-Arċidjoċesi ta' Lima sfat battala, ġie deċiż li Turibju li kien bniedem ta' karattru sod u ta' ħajja edifikanti, kien l-iktar persuna addattata biex timla l-post.

Għalhekk, għalkemm kien lajk, u kontra x-xewqa tiegħu, ġie magħżul biex ikun l-Arċisqof tad-djoċesi ta' Lima li kienet tinfirex fuq medda ta' 640 km fuq il-kosta tal-Peru li kien taħt il-ħakma tal-Ispanjoli.

Hekk ġie ordnat saċerdot u kkonsagrat Isqof, u fl-1581 mar il-Peru u beda l-ħidma tiegħu ta' Arċisqof ta' Lima.

Sa mill-bidu nett, l-Arċisqof Turibju ikkonfronta lill-Ispanjoli li kienu qed jimmaltrattaw lill-Peruvjani, u beda jaħdem bla serħan fost in-nies tiegħu li fil-maġġoranza tagħhom kienu foqra u għadhom lura.

Huwa tgħallem il-lingwa tagħhom, u beda jżur kull rokna tad-Djoċesi, jitkellem ma' kulħadd, jikkonverti u jgħammed ħafna minnhom.

Fil-25 sena li dam Arċisqof, waqqaf ħafna knejjes, monasteri u sptarijiet, u fl-1591, bena l-ewwel Seminarju fil-kontinent Amerikan, f'Lima.

Jgħidu li San Turibju għamel il-Griżma tal-Isqof lil Santa Roża ta' Lima, lil San Martin ta' Porres, lil San Ġwann Massias u lil San Franġisk Solano.

Turibju baqa' jaħdem sa mewtu, li ġrat fl-eta' ta' 68 sena fit-Tramuntana ta' Lima waqt li kien jagħmel żjara pastorali.

Kien t-23 ta' Marzu tal-1606.

Kien iddikjarat qaddis fl-1726.

Ħsieb

San Turibju tant kien igawdi fama tajba li ntbagħat biex isib rimedju għall-iskandli tal-kleru u tal-lajċi li kienu jfixklu l-konverżjoni tal-Perú.

Hu ma riedx jaċċetta dik il-kariga: difatti hu kkwota l-kanoni kollha li kienu jipprojbixxu l-għoti ta' dinjitajiet ekkleżjastiċi lil-lajċi, imma kien kollu ta' xejn.

Turibju kien ordnat saċerdot u isqof u mibgħut il-Perú fejn sab il-kolonjaliżmu fl-agħar forma tiegħu.

Għal 25 sena li ġew wara, Turibju ddedika l-enerġija kollha tiegħu għas-servizz tal-merħla tiegħu.

Hu kien min-naħa għall-oħra jivjaġġa d-djoċesi kollha tiegħu bil-mixi, jesponi lilu nnifsu għall-klima taħraq (tikwi), annimali selvaġġi, mard tropikali, u perikli oħra biex jirriforma l-kleru u jgħallem il-poplu fil-fidi.

L-isforzi tiegħu għall-Knisja u għall-foqra kienu spiss jiġu mgħawġin min-nies fis-setgħa, iżda s-sodizza u l-paċenzja tal-qaddis kienu fl-aħħar jirbħu.

Il-Mulej tabilħaqq jikteb dritt fuq il-linji mgħawġin li ħafna drabi nagħmlulu aħna l-bnedmin.

Minkejja li kontra qalbu, Turibju sar ragħaj Nisrani għal ħafna nies foqra u oppressi.

Alla tah ir-rigal li jħobb lill-oħrajn bil-mod kif kien jeħtieġu.

Imma din mhijiex biss l-esperjenza ta' Turibju.

Lilna wkoll il-Mulej jagħtina kontinwament ir-rigal tal-preżenza tal-oħrajn fil-ħajja tagħna u, minkejja li bħal San Turibju ta' Mongrovejo, nippruvaw inġibu diversi skużi, xorta jibqa' l-fatt li aħna l-insara msejħa biex inkunu ta' dawl għal ħaddieħor.

Ħafna drabi fil-ħajja tagħna nħossuna li m'aħna kapaċi għal xejn.

Minkejja li nippruvaw u nixtiequ ngħixu ħajja tajba, xorta naqgħu; bid-dnubiet, b'attitudnijiet, bil-kliem li ngħidu...

IMMA Ġesù għandu fiduċja fina u rridu nħalluh jaħkimna.

Ħalli lil Ġesù jirkeb miegħek fid-dgħajsa tiegħek; fil-ħajja tiegħek li hija mimlija.

Li tkun nisrani mhux lussu u privileġġ (Papa Franġisku).

Li tkun nisrani mhux kumdità (Madre Tereża).

Li tkun nisrani mhux faċli.

Hawn min qed jgħix il-Kristjaneżmu mhux biss fil-kumdità imma f'apatija.

Importanti li nqumu fuq saqajna.

Inti konvint li fl-ambjent tiegħek sa tħalli ftit togħma u tkun ta' dawl għall-oħrajn?

B'nofs ta' kelma tista' tkun ta' kuraġġ, faraġ u ta' dawl għal ħaddieħor, imma qed tagħmlu dan jew qed tibqa' sieket?

Ġesù huwa d-dawl veru li għandu bżonn il-bniedem biex ixerred dan id-Dawl.

Fejn qed insibuh u kif qed nużawh dan id-dawl?

"Intom" qal Ġesù; jiġifieri aħna lkoll irridu nkunu dan id-dawl.

Meta wieħed jgħix il-fidi, se jkollu d-dubji u t-tentazzjonijiet.

Jekk ma nemmnux ma jkollnix, għax kollox jkun qisu xejn m'hu xejn.

Kristu tana l-qawwa u ma nistgħux ma nużawhiex.

Irridu nħallu togħma tajba fil-familja, fuq il-post tax-xogħol u ma niddejqux ma nibżgħux inqumu kontra l-ħażen.

Hekk għamel San Turibju ta' Mongrovejo u hekk imsejħa biex nagħmlu aħna lkoll li nistqarru li aħna nsara mhux tal-isem biss.

Talba

O Alla, int kabbart il-Knisja tiegħek bil-ħidma appostolika ta' l-isqof Turibju u bil-ħeġġa tiegħu għall-verità; agħmel li l-poplu ikkonsagrat lilek jikber dejjem iżjed fil-fidi u l-qdusija.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed6b3764', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Marzu: San Ġużepp (Ir-raġel tal-Verġni Mqaddsa Marija)

Verżjoni Vidjo:

San Ġużepp (Ir-raġel tal-Verġni Mqaddsa Marija)

"Alla għamilni qisni missier is-sultan u sid daru kollha; Għollieni, biex isalva l-ħafna popli.

Il-Mulej jgħinni u jħarisni; hu sar is-salvazzjoni tiegħi." –

Antifona mil-Liturġija tas-Sigħat tal-Festa ta' San Ġużepp (Sirak 51:2-3)

SAN ĠUŻEPP

Ir-raġel tal-Verġni Mqaddsa Marija

L-Ewwel Seklu

Tagħrif:

San Ġużepp, kien min-nisel tas-Sultan David, u kien daqsxejn ta' ħaddiem bis-sengħa ta' mastrudaxxa, f'Nazaret.

Dan il-bniedem umli, twajjeb u qaddis kellu responsabbiltà mill-akbar fdata f'idejh, jew aħjar ġie mogħti lilu privileġġ uniku, dak li jieħu ħsieb il-Madonna u 'l Ġesù.

San Ġużepp, l-għarus tal-Madonna, kien magħżul minn Alla biex ikun il-Missier putattiv tal-Iben t'Alla magħmul bniedem.

L-evanġelji jagħtuna ftit tagħrif fuq dan il-qaddis, imma jfaħħruh biżżejjed meta jsejħulu "bniedem ġust" li fil-lingwaġġ bibliku jfisser "imżejjen b'kull virtù."

Tradizzjoni qadima li żammet l-għeruq tgħid li hu kien xiħ ħafna meta żżewweġ lil Marija.

Din jidher li kellha l-iskop biex tenfasizza t-tnissil verġinali ta' Ġesù, imma fil-fatt m'għandniex naħsbu li San Ġużepp kien xiħ meta żżewweġ lil Marija.

Meta seħħet it-tħabbira tal-anġlu, Marija kienet diġà mgħarrsa ma' San Ġużepp.

Imma hi ma għarrfitu xejn b'dak li kien seħħ fiha u ħalliet lil Alla jaħdem hu.

Meta Ġużeppi ntebaħ li Marija saret omm, hu ħaseb li jitlaqha bil-moħbi, imma l-anġlu tal-Mulej għarraf ukoll lil Ġużeppi li dak li seħħ f'Marija kien sar bil-ħidma tal-Ispirtu s-Santu:

"Ġużeppi, bin David, xejn la tibża' tieħu lil Marija b'martek, għax dak li tnissel fiha ġej mill-Ispirtu s-Santu."

(Mattew 1:18).

L-anġlu qallu wkoll li hu kellu jagħtih l-isem ta' Ġesù.

Imbagħad Ġużeppi ħa għandu lil Marija.

San Ġużepp assista lill-Madonna fit-twelid ta' Binha.

Tmint ijiem wara, ħa ħsieb li t-Tifel ikun ċirkonċiż, u semmieh Ġesù kif kien amarlu l-anġlu.

Erbgħin jum wara t-twelid tat-Tarbija, mar fit-tempju ta' Ġerusalemm flimkien mal-Madonna, biex jippreżentaw lit-Tarbija lil Alla, skont il-Liġi ta' Mosè.

Xhur sew wara, fuq twissija mill-anġlu, ħa 'l Marija u 'l Ġesù u telaq bihom minn Betlem lejn l-Eġittu fejn baqa' sakemm miet is-Sultan Erodi li ried joqtol lit-tarbija Ġesù.

Meta darba Ġesù, tifel ta' tnax-il sena, intilef, San Ġużepp baqa' ma' Marija jfittxuh sakemm sabuh.

Bla dubju San Ġużepp miet qabel il-passjoni ta' Ġesù, għax kieku Ġesù ma kienx ser jafda lil ommu f'idejn San Ġwann.

B'misteru tal-providenza d-devozzjoni lejn San Ġużepp ma xterditx kmieni fil-Knisja, iżda kienet riservata għal żmienna, għalkemm ħafna qaddisin, bħal San Bernard ta' Clairvaux, faħħru l-virtujiet u l-privileġġi tiegħu.

Fis-seklu ħmistax il-Franġiskan San Bernardinu ta' Siena xerred il-qima lejh, iżda kienet Santa Tereża ta' Avila li għamlitu popolari billi kitbet fuqu fl-awtobijografija tagħha:

"Lill-qaddisin oħra, Alla tahom il-grazzja li jgħinu lill-bnedmin f'xi ħtieġa speċjali, iżda lil dan il-qaddis glorjuż, jien naf b'esperjenza, Alla tah il-grazzja li jgħinna f'kollox."

Il-Papa Ġwanni XXIII daħħal l-isem ta' San Ġużepp fil-Kanoni Ruman, poġġa l-Konċilju Vatikan II taħt il-patroċinju tiegħu u qal: "San Ġużepp jgħallimna nobdu, inżommu s-silenzju, nitkellmu meta jinħtieġ, b'moderazzjoni u ħlewwa."

Fi żmienna d-devozzjoni lejn dan il-qaddis hi mxerrda ħafna, anki fostna.

F'Malta d-devozzjoni lejh inbdiet fir-Rabat fejn hemm l-arċikonfraternità ddedikata lil dan il-qaddis kbir.

San Ġużepp hu l-patrun tal-Knisja Kattolika u ta' diversi pajjiżi u organizzazzjonijiet.

B'mod speċjali hu protettur tal-ħaddiema.

Jidher ċar li miet qabel ma Ġesù ta bidu għall-ħajja tiegħu pubblika, bla dubju ta' xejn assistit minn Ġesù u minn Marija.

U għalhekk il-Knisja għarfitu bħala protettur tal-agonizzanti u tal-moribondi.

Il-qima lejh hija ferm qadima fil-Lvant, speċjalment fl-Eġittu.

Imma fil-Punent l-ewwel knisja ddedikata lilu nbniet f'Bolonja, fis-sena 1129, waqt li kien il-papa Franġiskan Konventwal li daħħal il-festa tiegħu fil-Kalendarju Universali fl-1474.

Fl-aħħarnett, il-Beatu Papa Piju IX, nhar it-8 ta' Diċembru, 1870, ħatru bħala l-Patrun Universali tal-Knisja kollha.

Il-Papa Leone XIII mar joħroġ enċiklika l-aktar sabiħa dwaru fl-1893.

Il-Papa Piju XII fl-1955, waqqaf il-festa tiegħu ta' "San Ġużepp Ħaddiem" għall-1 ta' Mejju, bħala l-patrun u l-mudell tal-ħaddiema.

Famuż fost tant knejjes ta' San Ġużepp, is-Santwarju tiegħu f'Montreal fil-Kanada, imwaqqaf minn Sant'Andrè Bessette, li kien Brother Kanadiż tas-Salib Imqaddes, biex jagħti qima lill-qaddis bħala l-patrun speċjali tal-Kanada.

U naturalment jeżistu diversi kongregazzjonijiet ta' patrijiet u ta' sorijiet iddedikati lill-Patrijarka ta' Nazaret, fosthom il-Patrijiet Ġużeppini ta' San Leonardu Murialdo u s-Sorijiet ta' San Ġużepp tal-Apparizzjoni ta' Sant'Emilja De Vialar (li ġiet Malta fl-1842).

U ma ninsewx il-qaddisin ta' ordnijiet reliġjużi oħra, li tant xerrdu d-devozzjoni lejn San Ġużepp, bħall-Benedittini, Ċisterċensi, San Bernard, id-Dumnikan San Vinċenz Ferreri, il-Franġiskan San Bernardinu ta' Siena, il-Karmelitana Santa Tereża ta' Ġesù u San Luiġi Guanella, li waqqaf is-santwarju ta' 'San Giuseppe al Trionfal' ġewwa Ruma.

Anki l-Beatu Nazju Falzon kien devot kbir ta' San Ġużepp.

San Ġwann Battista De La Salle għażlu bħala l-patrun speċjali tal-istitut tiegħu, u ħalla bil-miktub li l-Brothers jitħeġġu biex inisslu fit-tfal, devozzjoni dejjiema lejn San Ġużepp mudell tal-missirijiet.

Filwaqt li San Ġużepp huwa l-mudell perfett ta' dawk li huma responsabbli tal-edukazzjoni tat-tfal.

San Ġwann Battista De La Salle ried li l-Brothers kuljum jgħidu l-Litanija ta' San Ġużepp.

Ħsieb

Qari mid-Diskorsi ta' San Bernardinu ta' Siena, saċerdot, dwar San Ġużepp, bit-titlu 'Missier putattiv u għassies fidil.'

"Kull darba li Alla jagħti grazzja speċjali lil xi anġlu jew bniedem, huwa jimxi skont regola ġenerali, li hija din: li meta hu jogħġbu jagħżel lil xi ħadd għal dik il-grazzja speċjali, jew għal xi stat għoli, huwa jagħti l-kariżmi kollha meħtieġa u li l-iżjed jixirqu lil dik il-persuna magħżula u lill-uffiċċju tagħha.

Dan tabilħaqq ġara l-iżjed f'San Ġużepp, il-missier putattiv ta' Sidna Ġesù Kristu u l-għarus veru tas-Sultana tad-dinja u Sidt l-anġli.

Il-Missier etern għażlu biex ikun missier putattiv u għassies fidil li jieħu ħsieb l-aqwa fost it-teżori tiegħu, jiġifieri Ibnu u l-Għarusa tiegħu: u hu qeda dan l-uffiċċju b'fedeltà mill-akbar.

Għalhekk qallu l-Mulej: Qaddej tajjeb u fidil, idħol fl-hena ta' Sidek.

Jekk inti xxebbaħ lil Ġużeppi mal-Knisja kollha ta' Kristu, forsi hu m'huwiex dak ir-raġel magħżul u speċjali li, bih u taħtu, Kristu daħal fid-dinja b'mod xieraq u kif imiss?

Jekk mela l-Knisja Mqaddsa kollha hija midjuna lejn l-Omm Verġni, għax permezz tagħha stħaqqilha tilqa' lil Kristu, żgur li, wara Marija, hija għandha trodd ħajr u tagħti ġieħ speċjali lil Ġużeppi.

Permezz ta' Ġużeppi ngħalaq it-testment il-qadim, hekk li l-ġieħ tal-patrijarki u l-profeti kiseb il-frott imwiegħed.

Għax tassew, hu waħdu ħa fil-ġisem lil dak li Alla kien wiegħed lilhom.

Meta kien fid-dinja, Kristu ta lil Ġużeppi dik l-imħabba, il-qima u l-ogħla ġieħ li iben jista' jagħti lil missieru.

Għalhekk ma hemm ebda dubju li issa fis-sema wkoll jagħtih din ix-xhieda, anzi jkattarhielu sal-milja kollha tagħha.

Mela mhux ta' xejn li l-Mulej jgħidlu: Idħol fl-hena ta' Sidek.

Għalkemm l-hena tal-ħajja ta' dejjem jidħol fil-qalb tal-bniedem u jimlieha, iżda l-Mulej aktar għażel li jgħidlu: Idħol fl-hena, biex donnu jfissirlu b'mod mistiku li dan l-hena mhux biss jinsab ġewwa fih, imma qiegħed idawwru minn kullimkien u jixorbu fih, u jgħattih kollu kemm hu qisu baħar bla qjies.

Mela ftakar fina, o mqaddes Ġużeppi, u, bl-għajnuna tat-talb tiegħek, idħol għalina quddiem l-Iben putattiv tiegħek; iżda xerred ukoll fuqna t-tjieba tal-Verġni mqaddsa, għarusa tiegħek, l-Omm ta' Kristu."

San Ġużepp hu l-qaddis tas-skiet: ħaġa li ma tantx tmur tajjeb għal żminijietna, għall-ħajja mgħaġġla u mqallba tagħna.

Hu l-qaddis tas-skiet u xempju għal ħafna; il-patrun tal-ħajja interjuri, il-ħajja tar-ruħ magħquda ma' Alla fil-qadi ta' dmirijietna ta' kuljum.

U int, kemm tgħożż is-skiet li jgħinek tingħaqad ma' Alla fit-talb, tirrifletti fuq l-għeġubijiet tiegħu mal-bnedmin u taqdi d-doveri tiegħek bla ftaħir u b'mod umli?

Tagħraf li int ukoll imsejjaħ biex tieħu ħsieb ta' Ġesù u Marija, billi tgħix ta' persuna ġusta fis-saltna tagħhom tad-Dawl u l-Ġustizzja?

Kif qed tgħin biex issaħħaħ u tipproteġi l-fidi Nisranija mill-Erodjani ta' żminijietna?

Qiegħed tirsisti almenu bit-talb, biex dawk l-Insara li tbegħdu mill-Knisja jerġgħu jinstabu Fiha kif Ġużeppi u Marija, wara ħafna taħbit u qsim ta' qalb, sabu lil Ġesù fit-tempju?

Għandek devozzjoni vera lejn dan il-qaddis kbir?

Iddur lejh fit-talb biex hu b'segħtetu jidħol għalik fi ħtiġijietek, l-aktar dawk tar-ruħ?

Talba

O Mqaddes Ġużeppi, fil-hemm li fih ninsabu, lejk nirrikorru u b'tama qawwija nsejħu l-patronċinju tiegħek, wara dak tal-Għarusa Mqaddsa tiegħek.

Mela f'ġieħ dik ir-rabta għażiża ta' mħabba li biha kont marbut max-xebba bla tebgħa, omm Alla, u f'ġieħ dik l-imħabba ta' missier li biha ħabbejt lit-tfajjel Ġesù, nitolbuk li tħares ħarsa ħelwa lejn il-wirt għażiż, li Ġesù Kristu rebaħ b'demmu, u bis-setgħa u bil-għajnuna tiegħek tidħol għalina fil-bżonnijiet tagħna.

Kif int, O Ġużeppi, kont taħseb f'din l-art għall-Familja Mqaddsa u tħarisha, hekk ukoll ħu ħsieb tal-familja maħtura ta' Ġesù Kristu.

Eqred minn ġo nofsna, Missier ħanin, din il-pesta ta' erruri u ta' ħażen li qegħdin imarrdu d-dinja.

Ieqaf magħna mis-smewwiet, f'din il-gwerra li għandna mal-qawwa tad-dlamijiet, o protettur qawwi tagħna.

U kif darba ħlist mill-mewt lill-Bambin Ġesù, hekk issa ddefendi l-Knisja Mqaddsa t'Alla mit-tnassis tal-għedewwa u minn kull hemm.

Xerred dejjem fuq kull wieħed u waħda minna l-patronċinju tiegħek, sabiex bl-eżempju u bil-għajnuna tiegħek, nistgħu ngħixu ħajja qaddisa, nagħmlu mewta tajba, u naqilgħu l-hena ta' dejjem ġewwa l-ġenna.

Ammen.

(Talba popolari lil San Ġużepp)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film of Saint Joseph:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei mill-fuljett Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64ed6e38a7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Marzu: Santa Matilde

Verżjoni Vidjo:

Santa Matilde

"Kemm hi iebsa għall-għonja li jidħlu fis-Saltna ta' Alla." –

Ġesù f'Mark 10:23.

SANTA MATILDE

Reġina

895 – 968

Tagħrif:

Matilde (bl-Ingliż Maud) ingħad dwarha li kienet ir-reġina ideali għal nazzjon Nisrani.

Isimha bil-Ġermaniż jfisser "qawwija fit-taqbida".

Hija kienet bint il-Konti Teodoriku tas-Sassonja u twieldet qrib is-sena 895.

Minn ċkunitha rċeviet l-edukazzjoni tagħha minn nannitha, jisimha wkoll Matilde, li kienet badessa fil-monasteru tal-kanonikessi ta' Herford, fejn daħlet wara li romlot.

Hawn Matilde tgħallmet ir-rakkmu, u kisbet imħabba għax-xogħol, għat-talb u għall-qari spiritwali.

Baqgħet fil-monasteru sakemm il-ġenituri tagħha żewġuha, fis-sena 913, lil Enriku l-Kaċċatur.

Enriku sar duka wara l-mewt ta' missieru, u fid-919, laħaq ukoll re tal-Ġermanja.

Bħala reġina, Matilde kienet xempju ta' virtujiet Insara; kienet iżżur u tfarraġ lill-morda u lill-imnikktin, tgħallem, tgħin lill-ħabsin, u tħabrek ukoll biex il-ħżiena jbiddlu ħajjithom.

Żewġha kien ukoll jingħaqad magħha f'dawn l-opri tajba.

Hija kellha b'kollox ħames ulied: tlieta subien u żewġt ibniet.

Fost dawn insemmu lill-futur imperator, Otto I il-Kbir; lil Ġerbera, li żżewġet lir-re Lwiġi IV ta' Franza; l-arċisqof qaddis ta' Cologne, Bruno; u Enriku mlaqqam "il-ġellied", li kellu jikkuntenta li jsir duka tal-Bavarja.

Wara ftit li romlot, Matilde warrbet kull xorta ta' vanità, u ngħatat aktar għall-opri ta' għajnuna għall-fqar.

Ħasbet ukoll biex qrib il-qabar ta' żewġha, fi Queslinberg, tibni kunvent tas-sorijiet li baqgħet tieħu ħsiebu għal tletin sena.

Ir-Re Enriku miet wara li saltan għal sittax-il sena.

Kienet ix-xewqa tal-mejjet li ibnu l-kbir Otto jinħatar bħala re warajh.

Imma Matilde għażlet lil binha l-fustani Enriku u ġie nkurunat re fit-8 ta' Awwissu, 936.

Santa Matilde mietet ta' 73 sena fl-14 ta' Marzu, 968 fi Queslinberg, u kienet midfuna ħdejn żewġha fil-kappella tal-kastell.

Kienet magħrufa bħala mara ta' tjubija tal-għaġeb u reġina qaddisa.

Hija Patruna tal-ommijiet li uliedhom jiddiżappuntawhom.

Ħsieb

Matilde kellha ssofri ħafna għall-iżball li għamlet, għax iż-żewġ uliedha Enriku, u aktar Otto, għaddewha minn persekuzzjoni twila u ħarxa.

Kienu wkoll jeħduha kontra tagħha għax, qalu, li kienet idejha wisq miftuħa fil-karitajiet tagħha.

Hija bil-moħbi kienet tirsisti ħafna biex tgħin lill-foqra fil-postijiet remoti tal-pajjiż, u bniet anke skejjel biex tgħinhom fl-edukazzjoni.

Kollox ingħatalna b'rigal.

Kollox huwa providenza ta' Alla.

Issa Alla ma jipprovdix għal ftit b'ammonti kbar u għal ħafna b'ammonti żgħar, m'għandux preferenzi u ma jħarisx lejn l-uċuħ.

Xi jfisser dan?

Ifisser li l-provvisti li għandna fuq din id-dinja biex il-bniedem jgħix b'dinjità, huma ta' kulħadd u fl-istess ħin m'huma ta' ħadd.

Aħna lil Alla ngħidulu 'Missierna', 'Missier Ġust', 'Missier Ħanin' li ħalaqna sforz l-imħabba u tana d-dinja biex nieħdu ħsiebha ħalli minnha jkollna l-għejxien.

Il-Malti jgħid: '

Jinħabbu bħall-aħwa.

' Issa jekk tassew ninħabbu bħall-aħwa, għandna nippruvaw inqassmu l-ġid tal-art bejn kulħadd b'mod ġust, kulħadd skont il-ħtieġa ta' kull wieħed.

Ġesù nnifsu qal ċar u tond li "Kemm hi iebsa għall-għonja li jidħlu fis-Saltna ta' Alla!"

(Mark 10:23).

Għaliex?

Għax ġeneralment min għandu ħafna ġid materjali, xorta mhux kuntent u dejjem irid aktar u aktar.

Meta fl-aħħar ta' ħajtu jintebaħ li kien għani quddiem il-bnedmin imma fqir quddiem Alla għax ma jkun investa xejn fil-Bank tas-Sema, ġieli jkun tard wisq!

Imma dan mhux il-każ ta' din ir-reġina twajba Santa Matilde.

Fil-każ tagħha, il-grazzja ta' Alla għarfitha taqsam ġidha, jew aħjar dak li ġie provdut, ma' dawk li magħhom kienet qed issir ġustizzja, ma' dawk li kellhom bosta bżonnijiet u ma setgħux jgħixu b'dinjità.

B'dan il-mod, għalkemm mhux mifhuma u ppersegwitatha minn uliedha stess, din ir-Reġina għaqlija ħażnet teżor fis-sema u huwa propju hemm li llum issaltan qrib ir-Re Etern li hija ħabbet b'qalbha kollha.

U int, idejk miftuħa biex tgħin lil dawk fil-bżonn mill-providenza li għandek u li inti ssejħilha tiegħek?

Tara lil kulħadd bħala ħuk jew oħtok, ulied l-istess Missierna li hu fis-Smewwiet, hekk li tittratta lil kulħadd b'dinjità għax huwa/hija iben/bint Alla bħalek?

Lest/a li tiġi mwarrab/a u ppersegwitat/a għax tagħmel dak li hu sewwa u ġust quddiem Alla?

Talba

Mulej, Santa Matilde kienet reġina twajba li mexxiet is-saltna tagħha b'għaqal kbir u b'ġenerożità lejn dawk li kienu jeħtieġu l-aktar għajnuna, bit-talb tagħha għalina, agħtina mexxejja tajba u għaqlin kullimkien fid-dinja, li jagħrfu jqassmu b'mod ġust il-ġid tal-pajjiżi biex jittaffew il-problemi tal-faqar, tal-mard, tal-vizzji, tal-qagħad, u ta' kull ħaġa oħra li tnaqqas id-dinjità tagħna l-bnedmin, ulied Alla l-Missier.

Bi Kristu Sidna.

Ammen.

English Version:

Alternative Reading:

Wikipedia:

March 14 – Saint Matilda on Gloria TV:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7a6dfe', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Marzu: Santa Ewfrasja

Verżjoni Vidjo:

Santa Ewfrasja

"Billi ġa tajt ruħi lil Kristu, ma nistax nonqos mill-kelma li tajtu u niżżewweġ bniedem mortali." –

Santa Ewfrasja kitbet dan il-kliem lill-Imperatur Teodosju meta dan talabha tmur lura fil-qorti, għax ried iżewwiġha lil senatur żagħżugħ.

SANTA EWFRASJA

Verġni

380 – 410

Tagħrif:

Santa Ewfrasja verġni, kienet bint waħdiena ta' Ewfrasja u ta' Antigonu, senatur ta' Konstantinopli.

Missierha miet ftit wara twelidha, u ommha kkonsagrat 'l Alla l-bqija ta' ħajjitha.

Biex twettaq dan il-ħsieb, ħalliet il-belt kapitali u ma' bintha ta' seba' snin marret l-Eġittu , fejn għammret f'wieħed mill-oqsma art li kellha hemm, ħdejn kunvent tas-sorijiet, li tagħhom hi addottat l-għamla ta' ħajja qalila.

L-eżempju tal-omm qanqal fiċ-ċkejkna x-xewqa li tidħol mas-sorijiet, u ommha fdatha f'idejn is-superjura, sabiex tħarriġha fil-ħajja axxetika.

Ewfrasja issa qabdet iktar bil-ħeġġa minn qabel it-triq tal-perfezzjoni, u saret għal ħutha s-sorijiet mudell ta' umiltà, tjubija u karità.

Kull tentazzjoni li kellha kienet tmur tistqarrha lis-superjuri, sabiex b'dan l-att ta' umiljazzjoni, tkeċċiha.

Mietet ta' xi tletin sena.

San Ġwann Damaxxenu jsemmiha fit-tielet taħdita tiegħu dwar ix-xbihat sagri.

Ħsieb

Bħala tislima ta' firda, qabel ma Ewfrasja daħlet mas-sorijiet, ommha offrietha 'l Ġesù:

"Mulejja Ġesù, ilqa' din it-tifla taħt il-protezzjoni tiegħek.

Lilek biss hi tħobb u tfittex."

Ħallietha, u ħarġet mill-monasteru bid-dmugħ f'għajnejha.

Ftit wara ħassha ħażin u tat l-aħħar parir lil bintha:

"Ibża' minn Alla, u aqdi lil ħutek bl-umiltà kollha.

Kun umli u fqira fl-art, sabiex tkun sinjura fis-sema."

Wara l-mewt ta' ommha l-Imperatur Teodosju talabha tiġi lura fil-qorti, għax ried iżewwiġha lil senatur żagħżugħ.

Iżda hi kitbitlu:

Talbitu wkoll biex iqassam il-ġid tagħha kollu lill-fqar u lill-istituti tal-karità.

Meta l-imperatur qara l-ittra ħariġlu d-dmugħ u s-senaturi qalulu:

"Hi bint denja ta' Antigonu, li jiġi minnek, u nisel qaddis ta' siġra qaddisa."

Il-kliem iqanqal imma l-eżemplu jkaxkar.

Il-bint ħadet minn ommha it-tagħlim u l-eżempju.

L-omm għaqlija, rawmet lil bintha Ewfrasja biex tgħix din il-ħajja bi preparazzjoni kontinwa għal li jmiss.

Il-ħajja li jmiss, hija eterna u għalhekk min hu għaqli u jaf jagħmel il-kontijiet sew, jirrealizza li dawn l-erbat ijiem li għandna hawn jgħaddu bħal leħħa ta' berqa, imma l-eternita', imqabbla maż-żmien t'hawn, hi l-vera ħajja li tibqa' għal dejjem.

Dejjem jaqblilna, għalhekk, li bħal din l-omm u bintha u tant u tant irġiel u nisa li aħna nsejħulhom 'qaddisin' ngħixu hawn bil-għaqal ħalli mbagħad ikollna ħajja tal-akbar kwalita' u glorja għal dejjem ta' dejjem!

U int, tgħodd ruħek man-nies għaqlin?

Kemm qed tinvesti fil-ħajja li jmiss li hi l-veru ħajja li ma tintemm qatt?

Qiegħed/qiegħda tgħin, tħeġġeġ u tagħmel minn kollox biex tara li l-oħrajn madwarek, speċjalment dawk l-aktar qrib tiegħek, huma wkoll jinvestu fil-ħajja eterna?

Meta se jasal it-tmiem ta' din id-dinja ma nafux imma t-tmiem ta' ħajjitna jista' jasal minn mument għall-ieħor, bla avviż ta' xejn.

Se jsibek preparat/a biżżejjed biex tidħol tgawdiH għal dejjem fil-ġenna?

Talba

O Alla ta' min iħobboK fuq kollox, bl-eżempju ta' ħajjitha, Santa Ewfrasja tgħallimna ma naħżnux għalina teżori f'din l-art imma biss fis-Sema, fejn jibqgħu miżmuma għalina u jagħtuna post ta' ġieħ la naslu għandeK, agħtina dan l-għerf u din l-attitudni tal-qalb biex aħna wkoll ngħixu b'mod li jogħġob lileK ħalli magħha, niġu ngawduK meta ssejħilna għal għandeK.

Bi Kristu Sidna.

Ammen.

English Version:

Alternative Reading:

Wikipedia:

Film on Blessed Euphrasia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7a6015', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' Marzu: San Ċirillu ta' Ġerusalemm

Verżjoni Vidjo:

San Ċirillu ta' Ġerusalemm

"Il-bnedmin bil-għaqal ikollhom fuqhom dija bħal dik tas-sema, u dawk li jkunu wasslu 'l ħafna fis-sewwa jkunu jiddu bħall-kwiekeb għal dejjem ta' dejjem." –

Antifona mil-Liturġija tas-Sigħat tal-Festa ta' San Ċirillu ta' Ġerusalemm (Danjel 12:3).

SAN ĊIRILLU TA' ĠERUSALEMM

Isqof u Duttur tal-Knisja

315 – 386

Tagħrif:

San Ċirillu twieled fis-sena 315 minn ġenituri nsara, u ġie edukat f'Ġerusalemm.

Ġie ordnat saċerdot minn San Massimu, l-Isqof ta' Ġerusalemm.

Kienet l-għaxqa tiegħu jgħallem u jipprepara l-katekumeni għall-magħmudija.

Meta San Massimu miet, Ċirillu laħaq floku fis-sena 349, fi żmien meta l-Knisja kellha tħabbat wiċċha bil-kbir ma' l-ereżija ta' Arju, li Ċirillu kkumbatta b'ħiltu kollha.

Fis-sena 357, ġie mkeċċi minn Ġerusalemm minn Akaċju, l-Arċisqof Metropolitan ta' Ċesarija li kien Arjan, u mar f'Tarsus.

Iżda sentejn wara, il-Kunsill ta' Selewkja ġabu lura f'Ġerusalemm.

Fis-sena 360, Akaċju reġa' keċċieh bl-għajnuna tal-Imperatur Kostanzu, iżda sena wara ġie msejjaħ lura mill-Imperatur Ġuljanu (li 'l quddiem ġie msejjaħ l-"Apostata"), li kien laħaq flok Kostanzu.

San Ċirillu ra l-attentat ta' Ġuljanu l-Apostata jisfaxxa fix-xejn meta bi sfida għall-kliem ta' Ġesù ried jerġa' jibni t-tempju ta' Ġerusalemm.

Għat-tielet darba, Ċirillu ġie mkeċċi minn Ġerusalemm.

Din id-darba mill-Imperatur Arjan Valent fis-sena 367.

Ħdax-il sena wara, ġie msejjaħ lura mill-Imperatur Teodosju, fejn baqa' sakemm miet fil-paċi, tmien snin wara, fit-18 ta' Marzu, 386.

Fis-sena 381, attenda l-Konċilju ta' Kostantinopli, fejn aċċetta l-verżjoni sħiħa tal-Kredu ta' Niċea.

Ħsieb

Ċirillu jidher li twieled fi żmien meta kien qed jibda żmien ġdid għall-insara għax Kostantinu l-Kbir ta l-libertà lill-Knisja.

Hekk kif sar saċerdot, l-isqof tiegħu Massimu tah l-inkarigu li jipprietka fir-Randan lil dawk li qed jitħejjew għall-magħmudija, u fi żmien il-Għid lil dawk li jkunu tgħammdu ġodda.

Huwa qeda dan id-dmir b'effett kbir, mhux tant mill-elokwenza tiegħu daqskemm mill-eżempju billi ħajtu kienet taqbel perfettament ma' dak li kien jipprietka.

Ċirillu kellu dik il-ħabta madwar 34 sena.

Hu kellu jġarrab ħafna persekuzzjonijiet minħabba li kien difensur qalbieni tat-twemmin kattoliku kif definit mill-Konċilju ta' Niċea (325), kontra l-Arjani li kienu jiċħdu d-divinità ta' Kristu.

Ċirillu kien imkeċċi mis-sede ta' Ġerusalemm minn Akaċju, isqof Arjan ta' Ċesarea, li kien jgħid li kellu ġurisdizzjoni fuq Ġerusalemm.

Dan Akaċju laqqa' sinodu Arjan biex jikkundanna lil Ċirillu fuq il-pretest li dan l-isqof qaddis kien biegħ oġġetti tal-Knisja biex jgħin lill-foqra bil-ġuħ; imma fil-verità kkundannah għax kien jopponi l-Arjaniżmu.

Fis-sena ta' wara (379), il-Konċilju ta' Antjokja bagħat lil San Girgor ta' Nissa fil-Palestina biex jinvestiga akkużi li qalgħu kontra San Ċirillu, fosthom li hu ma kienx ordnat isqof b'mod regolari u li hu ma kienx konformi mal-Konċilju ta' Niċea.

San Girgor ta' Nissa, wara eżami bir-reqqa, irraporta lura lill-Konċilju li s-sede ta' Ġerusalemm kienet imħabbta mill-partiti u l-Arjaniżmu, imma l-fidi tagħha u dik ta' Ċirillu kienu ortodossi (jiġifieri jaqblu mal-fidi vera kattolika).

San Ċirillu għex ħajja ta' sofferenzi għall-kawża tas-sewwa.

Hu kkalkolat li dan l-isqof qaddis għamel b'kollox sittax-il sena fl-eżilju.

San Ċirillu ta' Ġerusalemm huwa l-awtur tal-famuż Catecheses, sensiela profonda, u fl-istess ħin sempliċi, ta' erbgħa u għoxrin prietka fuq il-Kredu, il-Missierna u s-sagramenti tal-Għid.

Din l-opra kitibha meta hu kien għadu sempliċi saċerdot, għall-ħabta tas-sena 347.

Din tiegħu hija waħda mill-opri l-aktar prezzjużi tal-antikità.

U int, tibqa' sod/soda fit-twemmin tiegħek meta tiġi affaċċjat ma' kull xorta ta' kuntrarju, meta jwarrbuk u jikkundannawk inġustament?

Tpoġġi t-tama tiegħek kollha f'Alla f'kull mument ta' ħajtek?

Kemm tirsisti biex tibqa' xxandar is-sewwa bla biża' bil-kliem, forsi bil-kitba, imma b'mod speċjali bl-eżempju ta' ħajtek?

Talba

O Alla, permezz tal-isqof San Ċirillu inti tajt għajnuna tal-għaġeb lill-Knisja tiegħek biex tifhem aħjar il-misteru tas-salvazzjoni; agħmel li, bit-talb tiegħu, aħna nagħrfu dejjem iżjed lil Ibnek biex ikollna l-ħajja bil-kotra.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-Ħsieb hu huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7a93e1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' Marzu: Beatu Torello

Verżjoni Vidjo:

Beatu Torello

"Qallu Ġesù: "Tassew, ngħidlek, li dal-lejl, qabel ma jidden is-serduk, int tkun ġa ċħadtni tliet darbiet." –

Mattew 26:34

BEATU TORELLO

Eremit

1202 – 1282

Tagħrif:

Torello twieled qrib l-1202 f'Poppi, raħal fuq ix-xmara Arno, fit-Toskana, l-Italja.

Imrobbi sewwa minn missieru Paolo, hu għadda tfulitu ta' Nisrani tajjeb f'raħal twelidu.

Imma, ftit wara l-mewt ta' missieru, ħajtu nbidlet għal kollox.

Għamilha ma' kumpanija ħażina, u Torello għoġbitu l-kumpanija tagħhom, u beda jgħix ħajja mtajra bħalhom.

Ġara li darba, waqt li kien barra jilgħab, serduk ittajjar għal ħdejh, qagħad fuq driegħ Torello, u idden b'leħen qawwi għal tliet darbiet.

Torello tbikkem, ma kompliex il-logħba u telaq minn fejn kien.

Waħħal f'rasu li dak li għamel is-serduk ma ġarax b'kumbinazzjoni, u ħadu bħala twissija kif darba l-Appostlu Pietru kien imwissi fuq l-iżbalji tiegħu mit-tiddin ta' serduk.

Fehem li l-mod ta' ħajja li fiha kien qed jgħix kien qed ibiegħdu minn Alla.

Malajr Torello mar fl-abbazija San Fidele tal-Benedittini Vallambrosani, tkellem mal-abbati li għenu biex jagħmel qrara tajba.

Imbagħad mar isib post kwiet qalb is-siġar u għadda diversi ġranet jitlob.

Fl-aħħar qatagħha li jsir eremita.

Lura f'Poppi, hu biegħ il-proprjetà tiegħu, u minn dak li daħħal, żamm biss ftit flus biex seta' jixtri ftit art f'Avellaneto.

Hemm hu bena daqsxejn ta' kamra fejn seta' jgħaddi l-bqija ta' ħajtu.

Hu kien ikabbar il-ħxejjex li kellu bżonn għall-għajxien u jieħu l-ilma minn nixxiegħa.

Kien jitlob u jaħqar lil ġismu, u jorqod mhux aktar minn tliet sigħat billejl.

Torello fehem li Alla ried minnu li jgħix ħajja ta' eremit.

Matul ħajtu biss ftit nies kienu jafu bih.

Il-kult lejh kien konfermat mill-Papa Benedittu XIV.

Huwa l-patrun tal-belt ta' Forlì.

Kemm il-Franġiskani, kif ukoll il-Vallambrosani, jgħodduh bħala wieħed minnhom, imma jidher li hu kien oblata Benedittin Vallambrosan.

Il-Beatu miet fis-16 ta' Marzu tal-1282, meta kellu 80 sena.

Ħsieb

Ħelwa tassew l-istorja tas-serduk jidden fil-ħajja ta' dan il-Beatu.

Huwa fehem li dan ma ġarax b'kumbinazzjoni imma l-għaġir tas-serduk kien ikkumbinat mal-pjan ta' Alla biex hu jġibu f'sensieh.

U int kemm temmen li Alla għandu l-modi tiegħu kif isemmgħalna leħnu u jurina x'jixtieq minn għandna?

Tassew li għal min jemmen, xejn ma jiġri b'kumbinazzjoni.

Kollox għandu skop preċiż.

Kull avveniment, Alla jista' jdawru għall-ġid tagħna.

Kemm temmen li Alla għandu dan il-pjan ta' mħabba għalik, minkejja li dan ma jfissirx li se jkollok ħajja komda u bla tbatija?

Ġesù wkoll, kien jaf li l-passjoni tiegħu ma kinetx xi ġrajja li kienet se sseħħ b'kumbinazzjoni, lanqas ma kienet se tkun xi deċiżjoni meħuda mill-bnedmin.

Kienet fil-pjan t'Alla.

Ġesù ttella' quddiem il-ġustizzja tal-bnedmin, imma l-"kalċi" kien ġej mingħand Alla.

Ġesù jgħallimna li l-Missier għandu pjan ta' mħabba għal kull wieħed u waħda minna.

Hu jħobbna bi mħabba personali u, jekk aħna nemmnu f'din l-imħabba, jekk inwieġbu bi mħabbitna għaliha, minn kull ġrajja li ngħaddu minnha, Hu se joħroġ il-ġid.

Għal Ġesù xejn ma ġara b'kumbinazzjoni, lanqas il-passjoni u l-mewt Tiegħu.

Wara li seħħ dan kollu, Hu Rxoxta.

L-eżempju li tana Ġesù Rxoxt għandu jdawlilna ħajjitna.

Kulma jasal fuqna, kulma jiġri, kulma hemm madwarna, kif ukoll kull ħaġa li ġġiegħilna nbatu, għandna nitgħallmu naqrawha bħala rieda t'Alla li jħobbna jew bħala xi ħaġa li jippermettiha Hu.

Imbagħad kollox jibda jagħmel sens f'ħajjitna, kollox ikun jiswa, anki dawk l-affarijiet li meta jiġru ma nifhmuhomx jew narawhom bla sens, anki dawk li, bħalma ġralu Ġesù, jistgħu jitfgħuna f'dieqa tal-mewt.

Ikun biżżejjed li, flimkien miegħu, nagħrfu ntennu, b'fiduċja sħiħa fl-imħabba tal-Missier:

"Mhux li rrid jien, imma li trid int."

Hu jrid li aħna ngħixu, li nirringrazzjawh bil-ferħ għad-doni li jagħtina fil-ħajja tagħna.

Imma xi drabi din ma tkunx kif ħsibnieha aħna.

Il-ħajja mhijiex li tirrassenja ruħek quddiem id-diffikultajiet, l-aktar meta tgħaddi minn mumenti ta' tbatija.

Lanqas ma hi sensiela ta' azzjonijiet monotoni mifruxa tul ħajjitna hawn fl-art.

Ir-rieda t'Alla hi l-leħen tiegħu li l-ħin kollu jkellimna u jistedinna, hi l-mod kif hu jfisser imħabbtu, biex jagħtina l-milja tal-Ħajja.

Lanqas il-provi jew it-tbatijiet m'għandhom ibeżżgħuna.

Jekk bl-għajnuna ta' Ġesù nagħrfu r-rieda t'Alla fit-tbatijiet u l-provi, jiġifieri l-imħabba tiegħu għalina, dawn m'għandhomx ibeżżgħuna.

U int, kemm qed tafda f'kollox lill-Mulej u sserraħ rasek Bih, li Hu għad iwasslek biex tgawdiH?

Talba

O Alla Ħanin, int ma tridx li aħna nispiċċaw fit-telfien ta' dejjem, għalhekk qatt ma tieqaf issejħilna lura għal għandek.

Nitolbuk, bl-interċessjoni tal-Beatu Torello, biex bħalu ma nibqgħux aljenati, imma nagħrfu nisimgħu l-vuċi tiegħek f'kull ċirkustanza tal-ħajja tagħna u nagħmlu d-deċiżjonijiet meħtieġa biex inwarbu minna dak li ma jogħġbokx, u ngħixu ħajja ta' qdusija kif trid minna Int.

Bi Kristu Sidna.

Ammen.

English Version:

Alternative Reading:

or

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7a4e7b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Marzu: Beata Anġela Salawa

Verżjoni Vidjo:

Beata Anġela Salawa

"Jien ngħix skont ir-rieda tiegħek, immut meta inti trid; salvani għaliex inti tista'!" –

Beata Anġela Salawa

BEATA ANĠELA SALAWA

Lajka

1881 – 1922

Tagħrif:

Anġela Salawa twieldet f'familja reliġjuża ġewwa Siepraw, qrib Krakovja, il-Polonja, fid-9 ta' Settembru, 1881.

Missierha kien jismu Bartlomiej u ommha kienet jisimha Ewa, u kienet il-ħdax-il wild tal-familja.

Kienet debboli ħafna u ta' saħħa dgħajfa.

Fl-1897, marret toqgħod ma' oħtha ikbar minnha fi Krakovja u hemm bdiet taħdem ta' seftura, fid-djar tas-sinjuri.

Damet għal xi għoxrin sena f'dan ix-xogħol.

Sadanittant kienet tiġbor it-tfajliet u tħarriġhom għal dan is-servizz.

Fl-1913, saret lajka tal-Ordni Franġiskan.

Fl-ewwel Gwerra Dinjija, kienet tgħin lill-priġunieri kollha, mingħajr kas ta' x'nazzjonalità huma jew x'reliġjon iħaddnu.

Kienet wkoll tiġri fl-isptarijiet u ddur bis-suldati feruti u tqatta' ħinijiet twal tikkurahom.

Fl-1917, is-saħħa dgħajfa tagħha ma ppermettitilhiex tagħmel iżjed dan l-appostolat.

Qabditha marda u damet issofri, fi tbatija kbira, għal ħames snin.

Fid-djarju tagħha kitbet "

" Darba oħra kitbet: "

Għażiż Ġesù, nixtieqek tkun adorat kif inti kont distrutt."

Hija mietet fit-12 ta' Marzu, 1922.

Mietet fil-faqar, iżda b'fama ta' qaddisa.

Il-Qaddis Papa Ġwann Pawlu II, ibbeatifikaha fl-1991, fi Krakovja.

Ħsieb

L-umiltà qatt m'għandha tiġi mifhuma bħala nuqqas ta' konvinzjoni, perspettiva jew enerġija.

Anġela ġabet l-Aħbar it-Tajba u l-assistenza materjali lil xi wħud miċ-ċkejknin tal-Mulej.

Il-ħajja ta' servizz u sagrifiċċji personali tagħha, ispiraw lill-oħrajn biex jagħmlu l-istess.

Insibu f'Mattew 25:34-36 40, li Ġesù jgħidilna hekk:

"Imbagħad is-Sultan jgħid lil dawk ta' fuq il-lemin tiegħu, 'Ejjew, mberkin minn Missieri, ħudu b'wirt tagħkom is-Saltna li tħejjiet għalikom sa mill-ħolqien tad-dinja.

Għax jien kont bil-ġuħ u tmajtuni, kont bil-għatx u sqejtuni, kont barrani u lqajtuni, kont għeri u libbistuni, kont marid u ġejtu tarawni, kont fil-ħabs u ġejtu żżuruni.'

Tassew, ngħidilkom, kull ma għamiltu ma' wieħed mill-iżgħar fost dawn ħuti, għamiltuh miegħi."

Żgur li meta l-Beata Anġela Salawa għaddiet minn din il-ħajja għall-oħra, is-Sultan Divin qallha:

"Ejja, imbierka minn Missieri, ħu b'wirt tiegħek is-Saltna, għax Jien kont marid u ġejt tarani ..."

Kemm hu nobbli x-xogħol tal-infermiera, tat-tobba, u ta' dawk kollha li jaħdmu f'dan is-settur.

Hija tassew vokazzjoni jew missjoni li wieħed idur bil-marid.

Il-marid hu vulnerabbli, jeħtieġ il-kura mhux biss ta' ġismu, mhux biss tal-istat psikoloġiku li jkun fih imma fuq kollox tar-ruħ għax mingħajr Alla, iċ-ċans hu li wieħed jiddispra.

Din li ġejja hija silta minn omelija tat-12 ta' Frar, 2017, tal-Isqof t'Għawdex Mario Grech fl-okkażjoni ta' Jum il-Morda:

"Meta llum qegħdin niċċelebraw Jum il-Morda, niftakru li l-marid qatt ma huwa piż, u l-familja u s-soċjetà huma fid-dmir li joffrulu l-kura ordinarja biex ma jbatix u jfiq.

Tal-mistħija li hemm min bla kuxjenza jagħmel sfruttament finanzjarju mill-morda.

Min-naħa l-oħra, nafu li ġieli jkun hemm pazjenti fl-isptarijiet li jkollhom qalbhom imtaqqla, mhux minħabba l-mard li jkollhom imma għax iħossuhom abbandunati jew sfruttati wkoll mill-familja u minn qrabathom.

Fil-Vanġelu hemm diversi ġrajjiet li juruna kemm Ġesù kellu qalb li tħoss għall-marid u kien jaġixxi biex itaffi kull għamla ta' tbatija.

Illum ukoll Ġesù għadu qrib tal-marid.

Ħafna drabi Alla jinqeda bina l-bnedmin, anki b'dawk li ma jemmnux jew għandhom id-dubji tal-fidi, biex idewwaq imħabbtu lill-morda.

Dan jgħodd partikularment għal dawk li jaqdu fil-professjoni medika u b'ħidmiet oħra fl-isptarijiet."

U inti, tmur iżżur lill-morda biex tagħmlilhom kuraġġ u turihom li qiegħed/qiegħda hemm għalihom?

Tara lil Ġesù fil-marid hekk li tasal biex iddur bih/biha bil-qalb akkost ta' kull sagrifiċċju personali?

Titlob għall-morda, b'mod speċjali għal dawk li għadhom m'aċċettawx is-salib tal-mard tagħhom u għalhekk jinsabu konfużi u bla paċi f'qalbhom?

Jekk inti marid/a inti stess, tagħraf li din tiegħek hija rikkezza, hekk li jekk tgħaqqad tbatijietek ma' dawk ta' Ġesù fuq is-Salib, dawn iservu għas-salvazzjoni ta' ruħek u ta' erwieħ oħra?

Talba

O Mulej Alla, li tfejjaq u li tfarraġ, Int żejjint lill-Beata Anġela Salawa bi spirtu ta' qadi lejn il-morda u s-suldati feruti u minkejja n-nuqqas ta' saħħa personali tagħha, hija tat servizz kollu mħabba lil ħafna pazjenti; agħtina l-kuraġġ biex induru bil-morda ta' żminijietna u qatt ma narawhom bħala piż, anzi nifhmu li Int tinsab moħbi fil-persuna ta' kull wieħed u waħda minnhom, għalhekk kull ma nagħmlu magħhom, inkunu qed nagħmluh miegħeK.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7a722d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' Marzu: Santa Lwiża de Marillac

Verżjoni Vidjo:

Santa Lwiża de Marillac

"Ħudu ħsieb aqduhom lill-fqar.

Ħobbuhom lill-fqar; weġġhuhom, uliedi, kif kontu tweġġhu lil Kristu nnifsu." –

Santa Lwiża de Marillac

SANTA LWIŻA DE MARILLAC

1591 – 1660

Tagħrif:

Twieldet fi Franza nhar Santa Marija tal-1591, minn familja magħrufa ħafna f'Pariġi.

Ommha mititilha meta kienet għadha żgħira u rabbitha zija li kienet reliġjuża f'Poissy.

Ta' 16-il sena ħasset sejħa qawwija biex tidħol soru Kapuċċina, imma l-konfessur ma kienx tal-idea.

Fl-1613, iżżewġet lil Antoine Le Gras li kien segretarju tal-familji de' Medici u minnu kellha iben.

Bil-kunsens ta' żewġha, hi kienet tgħaddi l-ħin liberu tagħha f'ħidma ta' karità fost il-fqar ta' Pariġi.

Fl-1619, iltaqgħet ma' San Franġisk de Sales u San Vinċenz de Paule.

Meta miet żewġha, fl-1625, u ħallieha b'tifel li nikkitha ħafna, il-qaddisa poġġiet lilha nnifisha totalment taħt id-direzzjoni ta' San Vinċenz de Paule, u ddedikat l-enerġija kollha tagħha biex tieħu ħsieb id-diversi konfraternitajiet tal-karità mwaqqfin mill-qaddis, bħala għajnuna għall-foqra ta' Pariġi.

Hi bdiet ukoll torganizza korsijiet regulari għat-tfajliet żgħażagħ tal-kampanja fil-kura personali tal-fqar morda.

Dan jista' jitqies bħala l-bidu tas-Sorijiet tal-Karità.

Ix-xogħol dedikat tagħhom ħalla frott abbundanti kif jidhru mill-fatt li fl-ewwel sena biss tal-ħidma tagħhom kellhom 760 konverżjoni minn fost il-Luterani u l-Kalvanisti.

Is-sorijiet bdew jieħdu ħsieb it-tagħlim reliġjuż u sekulari tat-tfal foqra, bdew djar għall-anzjani, il-morda u n-nies b'diżabbiltajiet, fiżiċi u mentali.

Fuq talba tar-reġina ta' hemm, li qabel kienet Dama tal-Karità, xi sorijiet marru l-Polonja u hemm ħadu ħsieb itaffu t-tbatijiet tas-suldati feruti, u bdew jissejħu "l-anġli tal-kamp tal-battalja."

Qabel ma mietu San Vinċenz de Paule u Santa Lwiża de Marillac, kien hemm diġà 40 dar fi Franza.

Illum ilaħħqu aktar minn 4,000 dar u xi 40,000 soru mxerrdin mad-dinja kollha.

Santa Lwiża de Marillac mietet fil-15 ta' Marzu tal-1660, ta' 69 sena.

Fuq is-sodda tal-mewt qalet lis-sorijiet tagħha: "

Ħudu ħsieb aqduhom lill-fqar.

Santa Lwiża de Marrillac iddikjaraha qaddisa Piju XI, fl-1934.

Ħsieb

Meta Santa Lwiża de Marillac bdiet torganizza korsijiet regulari għat-tfajliet, fil-kura personali tal-fqar morda, dan jista' jitqies bħala l-bidu tas-Sorijiet tal-Karità.

Il-ħidma tas-sorijiet kienet meħtieġa ħafna fil-kerrejja u l-isptarijiet, imma f'dak iż-żmien kienet ħaġa li qatt ma nstemgħet li s-sorijiet ma jkunux magħluqin fil-klawsura.

San Vinċenz de Paule ried li:

l-klawsura tagħhom tkun il-biża' ta' Alla,

il-velu tagħhom il-modestja,

il-kappella tagħhom il-knisja parrokjali,

kamra mikrija ċ-ċella tagħhom, u

l-opri ta' karità l-uffiċċju divin tagħhom.

Bħala libsa, is-sorijiet addottaw libsa kaħla/griża u b'kappell wiesa' tal-għażel abjad.

Illum, din l-ordni, qed tkompli tgħin lill-morda u l-anzjani u tipprovdi kenn għall-orfni.

Ħafna mill-membri tagħha huma ħaddiema soċjali li jaħdmu taħt il-patroċinju ta' Santa Lwiża de Marillac.

Mill-bqija, aħna lkoll għandna nkunu konċernati dwar il-bżonnijiet ta' dawk l-aktar żvantaġġati.

Imma kemm qed nagħtu kas tan-nies foqra, b'nuqqas ta' saħħa, nies b'diżabbiltà, fiżika kif ukoll mentali?

Kemm qed nirsistu biex dawn jgħixu bid-dinjità li tixraq lil kull bniedem?

Fl-Omelija tal-Arċisqof Mons. Charles J. Scicluna fid-Dar tal-Providenza (1 ta' Marzu, 2015) is-Siġġiewi, jgħid hekk:

"Id-diżabbilità tista' taraha bħala limitu, tista' taraha wkoll bħala xi ħaġa li ma jistax ikollha s-sbuħija tagħha, xi ħaġa li tbegħdek, xi ħaġa li tinkwetak.

F'din id-Dar, bl-ispirazzjoni tal-fundatur Dun Mikiel Azzopardi, bil-ġenerożità ta' ġenerazzjonijiet ta' Maltin u Għawdxin, id-diżabbilità ġiet trasfigurata u mibdula.

Hawnhekk id-diżabbilità ma naħbuhiex, imma bil-karità, bl-għajnuna, bil-paċenzja, bl-imħabba, sitwazzjonjiet diffiċli jiġu trasfigurati u mibdula.

Dawn jiġu mibdula b'xhieda tad-dinjità tal-bniedem li ma tistrieħx fuq l-intelliġenza tiegħu jew il-kapaċità li juża s-sensi kollha tiegħu, u lanqas ma tiċċaħħad minħabba l-limiti tiegħu.

Id-dinjità tal-bniedem hija don ta' Alla li ħalaqna lkoll uliedu.

Din id-Dar hija dar il-wens, dar il-kenn.

Bl-isforzi ta' tant Maltin u Għawdxin, din id-Dar hija trasfigurata, hija mibdula kuljum f'art San Pawl, b'att ta' karità.

Meta nkunu f'din id-Dar, nixtiequ nagħrfu li deħlin fid-dar fejn dak li hu mistkerrah għad-dinja, jiġi ttrasfigurat f'innu ta' mħabba u ta' karità."

Ejjew ma nieqfux inkunu ta' providenza lejn dawk l-aktar fil-bżonn ta' aktar dinjità u mħabba.

Jekk ma nistgħux inkunu hemm għalihom fiżikament, f'għajnuna konkreta u viżibbli, almenu ngħinhom bi flusna.

Dawn id-djar jeħtieġu eluf ta' flus biex jitmexxew u jaqdu d-doveri tagħhom lejn ir-residenti.

Ejjew nibqgħu nkunu ġens karitattiv, ulied veri ta' San Pawl li bil-fidi li għaddielna, wrienha kif insibu lil Kristu f'kull bniedem u naqduh minn qalbna u mill-aħjar li nistgħu.

Talba

Għażiż Mulej, Santa Lwiża de Marillac għarfet lilek fil-batut, qdietek b'fedeltà u kienet ta' eżempju għal tant u tant persuni li għadhom sal-lum jimxu fuq il-passi tagħha.

Għallimna nagħrfuk f'kull persuna li int tlaqqgħana magħha, ħalli aħna wkoll naqduk u nħobbuk kif jixraqlek tul ħajjitna kollha.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7a915d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


17 ta' Marzu: San Patrizju

Verżjoni Vidjo:

San Patrizju

"Għad jiġu ħafna mil-lvant u mill-punent u joqogħdu fuq il-mejda ma' Abraham u ma' Iżakk u ma' Ġakobb fis-saltna tas-smewwiet." –

Antifona mil-Liturġija tas-Sigħat tal-Festa ta' San Patrizju (Mattew 8:11)

SAN PATRIZJU

Isqof

385 – 461

Tagħrif:

Dan l-appostlu tal-Irlanda twieled aktarx f'Wales madwar is-sena 385 f'Dunbarton, l-Iskozja, jew f'Cumberland, l-Ingilterra.

Kien iben familja nisranija u ta' pożizzjoni soċjali aktarx għolja.

Ġurnata waħda, meta kellu sittax-il sena, waqt li kien fir-razzett ta' missieru, ġie maqbud u mbagħad mibjugħ bħala lsir fl-Irlanda.

Sitt snin wara ħarab, u raġa' lura lejn id-dar.

Fis-sitt snin li dam fil-jasar huwa sar bniedem ta' Alla billi kien jitlob fit-tul waqt li kien jirgħa n-ngħaġ, u bil-lejl.

Imnebbaħ minn Alla, Patrizju ħarab mill-jasar u rritorna d-dar.

Iżda wara xi żmien, fil-ħolm kien jisma' l-ilħna tal-Irlandiżi jgħidulu: "Ejja u erġa' imxi fostna."

Sabiex iħejji ruħu għal din il-missjoni, Patrizju mar f'Auxerre (Franza) taħt id-direzzjoni tal-isqfijiet Amatore u Ġerman, u meta waslet l-aħbar tal-mewt ta' Palladju, li kien mar jevanġelizza l-Irlanda imma bi ftit suċċess, hu telaq biex jeħodlu postu wara li ġie kkonsagrat isqof.

Madwar is-sena 432 (meta allura kellu madwar 43 sena) niżel l-art ma' sħabu ħdejn Wicklow.

Il-missjoni tiegħu ħalliet frott kbir, speċjalment fil-provinċji ta' fuq tal-gżira.

Hawn huwa kellu jikkumbatti l-paganiżmu, waqqaf għadd kbir ta' knejjes u ta kunventi, għalkemm kien imfixkel mhux ftit mis-saċerdoti saħħara pagani, imsejħin druwidi, li kienu jgħammru fil-boskijiet.

Wara li għamel vjaġġ għal Ruma (c. 442), Patrizju waqqaf is-sedi tiegħu fil-belt ta' Armagh, li saret iċ-ċentru tal-missjonijiet tiegħu u aktar tard saret is-sedi primazjali tal-Irlanda kollha.

Fil-belt ta' Naas, li kienet il-belt irjali ta' dawk iż-żminijiet, Patrizju għammed liż-żewġ ulied tar-re ta' Leinster.

Minn hawn, huwa mar Munster, fejn għammed lil Aengus, iben ir-re.

Minn fejn kien jgħaddi huwa kien jikkonverti lill-kapijiet, persważ li l-poplu kien jimxi warajhom.

Il-qaddis kiteb ħajtu fil-qosor u semmieha Stqarrija.

Huwa kien jirrifjuta li jaċċetta rigali u ddefenda lilu nnifsu kontra akkużi foloz.

Kien promutur kbir tal-verġinità kkonsagrata u kellu konvinzjoni sħiħa tas-sejħa personali tiegħu għall-appostolat.

Għal ħidmietu jixraqlu tassew it-titlu ta' Appostlu Nazzjonali tal-Irlanda

San Patrizju miet fis-17 ta' Marzu, għall-ħabta tas-sena 461 meta kellu madwar 72 sena.

Hu l-Patrun tal-Irlanda, u hu għall-Irlandiżi bħalma San Pawl hu għall-Maltin.

Il-jum tal-festa tiegħu hu btala pubblika, u jinżamm hekk mhux biss fl-Irlanda, iżda kull fejn hemm komunitajiet Irlandiżi.

Ħsieb

Dak li jiddistingwi lil San Patrizju huwa l-perseveranza fl-isforzi tiegħu.

Meta wieħed jikkunsidra l-istat tal-Irlanda meta l-qaddis beda x-xogħol missjunarju tiegħu, il-biċċa l-kbira tal-ħidmiet tiegħu, u kif iż-żerriegħa li tħawlet kompliet tikber u tirnexxi, wieħed jista' jammira x'tip ta' raġel kien San Patrizju.

Il-qdusija ta' persuna hija magħrufa biss mill-frott tal-ħidma tiegħu jew tagħha.

Nhar is-17 ta' Marzu ta' kull sena, tista' tgħid li d-dinja tinżebaħ ħadra – hekk kif tradizzjoni li bdiet fl-Irlanda u mxiet sakemm issa laħqet anke l-aktar irkejjen imbegħdin mill-pajjiż li fih bdiet.

Dik li xi darba kienet festa reliġjuża għall-qaddis patrun tal-Irlanda – San Patrizju, illum saret ċelebrazzjoni tal-kultura Irlandiża, ċelebrazzjonijiet li ma jistgħux ma jkunux karatterizzati minn nies libsin l-aħdar, kpiepel u kostumi, u ovvjament, tazza jew tnejn tal-birra Irlandiża li l-kulur skur tagħha donnu sar kulur tradizzjonali ta' din il-festa wkoll.

Jingħad li l-aħdar sar il-kulur assoċjat ma' din il-festa għaliex dan il-qaddis kien juża

shamrock

– pjanta bi tliet werqiet, sabiex jispjega it-trinità qaddisa lill-Irlandiżi Pagani.

Għalkemm din hija festa pubblika fir-Repubblika tal-Irlanda u fl-Irlanda ta' Fuq, iċ-ċelebrazzjonijiet u l-parati ma jsirux hemm biss.

New York, fil-fatt, għandha l-ikbar parata f'dan il-jum li ddum għaddejja 6 sigħat u li jieħdu sehem fiha sa 150,000 persuna.

Barra minn hekk, monumenti famużi madwar id-dinja jinxtegħlu bl-aħdar f'dan il-jum – bħalma huma l-Piramidi ta' Giza, kif ukoll il-Kollossew f'Ruma.

U hawn Malta?

Bosta jiċċelebrawha f'lokalitajiet bħall-Furjana, Tas-Sliema u San Ġiljan.

Ikun hemm parata fil-Belt Valletta fi Triq ir-Reppubblika.

Barra minn hekk, wara x-xogħol bosta jinġabru għal tazza birra jew tnejn fil-pubs favoriti tagħhom.

Imma San Patrizju kuntent b'dawn iċ-ċerimonji pagani?

Qiegħed jiġi onorat kif jixraqlu għat-taħbit tiegħu biex ixerred il-fidi nisranija?

Xi jrid Alla minna propjament?

Hu jgħid: "Kunu qaddisin, għax qaddis jien." (1 Pietru 1, 15-16)

Kemm qed ngħixu ta' qaddisin?

Kemm qegħdin verament nimxu fuq il-passi tal-qaddisin li l-Knisja tpoġġilna bħala mudelli għall-ħajja tagħna nisranija?

Qegħdin tassew insaħħu l-poplu Irlandiż u l-popli kollha fil-Fidi Nisranija, li għaliha San Patrizju u qaddisin oħra, ħadmu b'ħeġġa l-iktar kbira?

Talba

O Alla, int għażilt lill-isqof San Patrizju biex ixandar il-glorja tiegħek lin-nies ta' l-Irlanda; għall-merti u t-talb tiegħu, agħtina li l-insara kollha jħabirku biex ixandru l-għeġubijiet tiegħek lill-bnedmin.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film on Saint Patrick:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed7e201f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' Marzu: Santa Koletta ta' Corbie

Verżjoni Vidjo:

Santa Koletta ta' Corbie

"Tassew tassew ngħidilkom, min jemmen fija hu wkoll għad jagħmel l-opri li qiegħed nagħmel jien, u akbar minnhom għad jagħmel, għax jiena sejjer għand il-Missier.

U jekk titolbu xi ħaġa f'ismi jiena nagħmilha, biex il-Missier ikun igglorifikat permezz ta' Ibnu.

Iva, jekk titolbuni xi ħaġa f'ismi, jiena nagħmilha." ~

Ġesu' fi Ġwanni 14:12-14

SANTA KOLETTA TA' CORBIE

Reliġjuża u Riformatriċi

1381 – 1447

Tagħrif:

Santa Koletta Boilet tibqa' magħrufa bħala l-aktar waħda li ħabirket matul it-800 sena tal-istorja tal-Klarissi biex tiġi osservata r-regola tal-bidu, ir-regola li kitbet Santa Klara nnifisha.

Nikoletta (kif kien isimha proprju) twieldet fi Franza fl-1381.

Hi kienet tifla sabiħa, imma tant ma kien fiha xejn li kienu jaħsbu li se tmut ta' età ċkejkna.

Billi niesha rawha tifla twajba, ħallewha libera biex tagħti ruħha għat-talb u għax-xogħol tad-dar.

Ta' sbatax-il sena, Koletta tilfet lill-ġenituri tagħha u ġie inkarigat biex jieħu ħsiebha l-abbati ta' Corbie f'Picardy, fejn missierha kien mastrudaxxa.

Inkitbet Terzjarja Franġiskana.

F'inqas minn sentejn hija ppruvat tidħol mal-Begwini, mal-Benedittini u mal-Klarissi, imma ma rnexxilhiex.

Billi xtaqet tgħaddi ħajja moħbija u fis-skiet hi bdiet tgħix bħala eremita f'post qrib il-knisja ta' Corbie.

Minħabba l-ħajja qaddisa tagħha kienu jmorru ħafna jżuruha.

Tul it-tliet snin li damet tgħix waħedha, hi kellha dehra ta' San Franġisk t'Assisi li fdalha x-xogħol li tagħti lura lis-sorijiet Klarissi l-mod ta' ħajja iebsa kif kienet fil-bidu.

Meta Koletta bdiet il-ħidma tagħha, il-biċċa l-kbira tal-monasteri kienu qegħdin josservaw ir-regola li għamel il-Papa Urbanu IV, li kienet tippermetti lis-sorijiet li jkollhom dħul fiss ta' flus.

Hija marret għand il-Papa Benedittu XIII.

Dan emmen lil Koletta, iddispensaha milli tagħmel novizzjat, laqagħha mal-Klarissi u għamilha badessa ġenerali ta' kull monasteru li setgħet twaqqaf jew tirriforma.

Hija kien għad kellha biss ħamsa u għoxrin sena.

Fl-erbgħin sena ta' wara hija waqqfet mill-inqas sbatax-il dar u rriformat ħafna oħrajn, u kitbet kostituzzjonijiet hija stess.

It-talb kien ir-rifda tagħha.

Sikwit kienet titla' f'estasi wara t-tqarbin.

Hija kienet tgħaddi l-ġurnata tal-Ġimgħa mehdija fuq il-passjoni ta' Kristu, bla ma tiekol jew tixrob.

Kienet tgħid li l-aktar ħaġa li setgħet iġġegħelha ssofri kienet li tgħaddi ġurnata bla ma tbati xi ħaġa għal Alla.

Kienet tikkonsulta wkoll qaddisin ta' żmienha bħal Ġovanna d'Arco, u Ġwanni Capistran.

Id-dumnikan San Vinċens Ferreri, li flimkien miegħu ħadmet biex tintemm ix-'Xiżma tal-Punent', taha Kurċifiss bħala turija ta' apprezzament.

Santa Koletta ta' Corbie mietet titlob għall-konverżjoni tal-midinbin, fl-età ta' 67 sena, nhar is-6 ta' Marzu, 1447.

Hi ġiet ikkanonizzata mill-Papa Benedittin Piju VII, fl-1807.

Il-fdal tagħha jinsab meqjum ġewwa urna mill-isbaħ fil-knisja tas-sorijiet tagħha ta' Poligny fi Franza.

Hija l-Patruna ta' dawk li jixtiequ t-tfal u li jkollhom xi problemi fit-tqala.

Ħsieb

Twieldet meta ommha kien diġa' kellha 60 sena, minkejja li l-omm talbet għal snin twal li jkollha iben.

It-talba tagħha kif xtaqitha hi qatt ma seħħet.

Ir-rieda ta' Alla kienet li l-wild ikun femminili.

Billi t-talb tagħha kien indirizzat lejn l-interċessjoni ta' San Nikola ta' Bari, li kien meqjum ħafna f'dik l-epoka, ommha semmietha għall-qaddis, Koletta.

Kienu jsejħulha Nikoletta fil-qosor Koletta f'ġieħ San Nikola minn Bari.

Kienet soru eżemplari ħafna u ta' tjubija liema bħala hekk li Alla żejjinha b'doni kbar, bħalma kienu l-estasi, profeziji, qari tal-qlub u rivelazzjonijiet fuq erwieħ li kienu ħallew din id-dinja, saħansitra anke billi wetqet mirakli.

Sa minn mindu kienet żgħira t-tfajla kienet tagħmel opri ta' karita' u penitenza.

Kienet il-providenza divina li lluminat lil Koletta biex tirriforma l-ordni tal-Klarissi, liema riforma seħħet wara xi problemi u taħbit.

Barra dan hija rnexxielha twaqqaf 17 -il kunvent ġdid biex fih iħaddnu nisa li riedu jgħixu l-ħajja konsagrata.

Ta' min isemmi li s-soru kienet tkun ittentata ħafna waqt it-talb mix-xitan biex ma jħallihiex titlob u meta darba llamentat ma' Alla dwar dan, ix-xitan qalilha: "Ieqaf mit-talb tiegħek għaliex it-talb tiegħek jaħqarna aktar milli aħna naħqru lilek."

Il-Franġiskan Pietro de Vaux li kien jafha personalment u kien preżenti fil-mumenti tal-aħħar ta' ħajjitha jirrakkonta fost l-oħrajn li Koletta kellha dehriet anġeliċi li kienu jħarsuha mill-attakki tax-xitan.

U int, tagħti eżempju tajjeb lil ta' madwarek?

Tippersevera fit-talb anki jekk ix-xitan jagħtik bosta raġunijiet għalfejn għandek tieqaf?

Kemm hi importanti għalik li mhux int biss tgħix tajjeb imma li ngħin u twassal lill-oħrajn b'kull mezz possibli biex jagħmlu l-istess?

Talba

O Alla, int qanqalt lil Santa Koletta ta' Corbie bl-Ispirtu Qaddis tiegħek biex hija treġġa' lura fil-Knisja dik l-istil ta' ħajja li bdiet Santa Klara ta' Assisi snin qabel; agħmel li, aħna wkoll ngħixu ta' nsara awtentiċi billi nimxu fuq it-tagħlim tiegħek u tal-Knisja Kattolika li waqqaf Ibnek il-Għażiż.

Bl-istess Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed8dc734', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });